ЎЛИМГА ОЛИБ КЕЛУВЧИ ЮРАК КАСАЛЛИКЛАРИНИНГ АСОСИЙ САБАБИ МАЪЛУМ ҚИЛИНДИ — Teletype\nНемис олимларининг аниқлашича, ҳаво ифлосланиши аввал ўйланганидан икки баробар кўпроқ ўлим ҳолатларига олиб келиши мумкин. Шу билан бирга, одамлар асосан аэрозолларнинг сурункали таъсири туфайли юзага келувчи юрак-қон томир касалликларидан вафот этишади. Бу ҳақда MedicalXpress хабар бермоқда.\nТадқиқотчилар ҳаво ифлосланиши турли манбаларининг ўлим ҳолатлари даражасига таъсирини моделлаштиришди. Маълум бўлишича, 2015 йилда атроф-муҳитнинг ёмон ҳолати бутун Европа бўйлаб 790 минг киши ўлимига сабаб бўлган. Шу билан бирга, бу ҳолатларнинг 40-80 фоизи юрак-қон томир касалликлари, шу жумладан, инсульт ва инфарктлар ҳиссасига тўғри келди. Қайд этилишича, бу нафас олиш органлари ишидаги бузилишлар туфайли юз берган ўлим ҳолатларидан қарийб икки баробарга кўп.\nБутун дунё бўйлаб ифлосланган ҳаво туфайли вафот этганлар сони йилига 8,8 миллион кишини ташкил этади, бу аввалги ҳисоб-китобларга қараганда икки баробар кўп. Олимларнинг сўзига кўра, шу сабаб туфайли тамаки чекишдан ҳам кўпроқ инсон ҳаётдан кўз юмади.\nОрганизмга зарарли таъсир кўрсатадиган асосий омил ҳавода 2,5 микрон диаметрли қаттиқ заррачалар мавжудлигидир - PM2.5. Улар юрак-қон томир ва нафас олиш касалликларининг асосий сабаби саналади. Европада йиллик зичлик ҳар бир куб метр учун 25 микрограммни ташкил этади, бу ЖСТнинг бир куб метрга 10 микрограммлик даражасидан икки баробар кўп.


Франциянинг Биаррице шаҳрида G7 саммити кечки орқатланиш билан бошланди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n00:41 - Франциянинг Биаррице шаҳрида G7 саммити кечки орқатланиш билан бошланди\nБу мамлакатнинг жанубидаги Биаррице шаҳрида G7 саммити ҳозиргина кечки овқатланиш билан бошланганини жаҳон ахборот воситалари хабар қилмоқдалар. Кечки овқат маросимида Буюкбритания, Канада, Япония ва Италия бош вазирлари Борис Жонсон, Жастин Трюдо, Синдзо Абэ, Жузеппе Конте, Германия Канцлери Ангела Меркел ҳамда Франция ва АҚШ президентлари Эмманюэл Макрон ва Доналд Трамп иштирок этмоқдалар.\nАввалдан маълумки, ЕвроКенгаш раҳбари Доналд Туск ҳам G7 саммитида қатнашади.\nКечки овқатдан аввал Эмманюэл Макрон ва Доналд Трамп бошга-бош учрашув ўтказиб олдилар. G7нинг ҳақиқий саммити эртага бўлади, аммо бугун кечки овқат пайтидаёқ бир қатор масалалар бўйича улар келишиб олишса керак. Масалан, G7га Россияни ҳам чақириб, уни қайтадан G8га айлантириш ҳақида.\nАммо, аввалдан тахмин қилиш мумкинки, улар Қрим масаласи ҳал бўлмагунча, Россияни ўз сафларига чақиришга келишмайдилар.


Аккумуляторсиз ишлайдиган мобиль телефон ишлаб чиқилди\n17:38 / 01.07.2017 17612\nСиэтлдаги Вашингтон университетининг мутахассис Вамси Таллай бошчилигидаги тадқиқотчилари атроф-муҳит энергияси ҳисобидан ишлаши мумкин бўлган телефон нусхасини яратишди. Бу ҳақда Phone Arena ёзмоқда.\n«Уяли алоқа телефони – бу энг фойдали нарсалардан бири. Тасаввур қилинг, сиз ҳаттоки телефон аккумулятори ўтирган бўлса ҳам, қўнғироқ қилиш ва хабарлар жўнатишингиз мумкин», - дея таъкидлаб ўтди тадқиқот лабораторияси раҳбари Жошуа Смит.\nОлимлар энергия сарфлашни камайтириш учун овозни аналогли узатишдан фойдаланишди, шунингдек, қурилма қисмларини махсус қайтадан ўзгартиришди. Бундан ташқари, тадқиқотчилар нур таратувчидан фойдаланишган, у радиотўлқинлардан вақти-вақти билан фаоллашади. Бунинг эвазига уяли алоқа миноралари гаджет учун ўзига хос энергия манбаси бўлиши мумкин.\nНусха ҳозирча бир неча тугмача ва нур диодли индикатор билан жиҳозланган. Яқин орада қурилмага E-ink-дисплей ўрнатилади. Янгилик бозорда қачон пайдо бўлиши ҳозирча номаълум.\nҚашқадарёда яшовчи шахс Тошкент вилоятида 27 млн сўмлик аккумулятор пластиналарини ўмариб кетди


Катта футболга «Гамбург» клуби орқали кириб келган Сон Хюн Минни Жанубий Кореяда жуда яхши кўришади. «Манчестер Юнайтед»да жавлон урган Парк Жи Сундан кейин корейс фанатлари зерикиб қолмайдиган бўлишди. 2013 йил 13 июнда «Байер» уни гамбургликлардан 10 млн. еврога сотиб олди. 2015 йил 28 августида эса «Тоттенхэм» Мин учун «доришунослар»га 30 млн. доллар тўлади. Бу Осиё футболи тарихидаги энг қиммат трансфер ҳисобланади. Чунки 2001 йилда япониялик Хидетоши Наката 25 млн. доллар эвазига «Рома»дан «Парма»га сотилганидан бери Осиё футболчилари орасида бунчалик қиммат трансфер қайд этилмаётган эди. Киритилди: 11.01.2017 22:30. Ўқилди: 16014 марта. Фикрлар: 0 та.


19.01.2022 19:56 0 1798\nБуюк Британия бош вазири Борис Жонсон омикрон-штамм тарқалиши муносабати билан жорий этилган Б режадан А режага қайтиш тўғрисида қарор чиқарди.\nҚарорга кўра, мамлакатда 25 январдан бошлаб ковид-рухсатномалар, масофадан ишлаш, жамоат жойларида ниқоб тақиш талаб қилинмайди.\nЎз курсисини йўқотишдан чўчиган Жонсон популистик ваъдаларни қаторлаштириб ташлашини кутишганди. Хусусан, Даунинг-стритдаги ҳукумат қароргоҳида миллий локдаун чоғида байрам кечалари уюштирилгани (мунтазам ҳар жума «вино базмлари» ўтказилган, энг нозик жиҳати, шундай кечаларнинг иккитаси шаҳзода Филиппнинг дафн маросими арафасига тўғри келган) учун ўзини қандай оқлашига кўплар қизиққанди. Жонсон эса битта кечирим ва ҳамма учун эркинликларни туҳфа қилиш билан навбатдаги маротаба сувдан қуруқ чиқди.\nБуюк Британия борис жонсон локдаун\nКоронавирус 22/04, 22:15\nХориж 12/04, 23:28


Тошкент +16,7 °C\n22 Мар 2020 1727\n2020 йил 19 мартда Ҳукуматнинг 173-сонли «Сирдарё вилоятида ихтисослаштирилган савдо-логистика терминалини ташкил этиш чора-тадбирлари тўғрисида»ги қарори қабул қилинди.\nҚарорга мувофиқ, савдо-логистика терминалини қуриш учун «Sirdaryo savdo logistika markazi» унитар корхонасига Сирдарё вилояти Сайхунобод туманидаги «Фаровон» МФЙ ҳудудида қишлоқ хўжалигига мўлжалланмаган ер участкаси, истисно тариқасида, тўғридан-тўғри ажратилади.\nЛойиҳани амалга ошириш доирасида:\n- 2020-2024 йилларда – 25 миллион доллар миқдорида инвестиция киритилади;\n- камида 200 та янги иш ўринлари ташкил этилади.\nДавлат божхона қўмитаси, Соғлиқни сақлаш вазирлиги, Ветеринария ва чорвачиликни ривожлантириш давлат қўмитаси, Экология ва атроф муҳитни муҳофаза қилиш давлат қўмитаси, «Ўзстандарт» агентлиги ва «Ўздавкарантин» инспекцияси бўлимлари терминал ҳудудида бепул жойлаштирилади.\nСавдо-логистика терминалида божхона, экспресс-лаборатория, фитосанитария, ветеринария, санитария-эпидимология, экологик назорат ўтказиш ва мувофиқликни баҳолаш ҳамда бошқа давлат хизматлари «ягона дарча» тамойили асосида кўрсатилади.\nШунингдек, савдо-логистика терминалида давлат ва тижорат хизматлари, шу жумладан халқаро логистика хизматлари кўрсатилади, деб хабар беради Адлия вазирлиги матбуот хизмати.


Генри Форд — конвейер ихтирочисими? - XABARDOR.UZ\nГенри Форд — конвейер ихтирочисими?\nГенри Форднинг исми инсоният тарихига муҳрланган. Форд биринчи навбатда арзон, оммабоп машина чиқаришни орзу қилгани ва бу орзусига эришгани билан машҳур. Шунингдек, унинг фамилияси тарихга “фордизм” деб аталувчи иқтисодий термин билан ҳам кирган. Фордизмнинг маъноси – йиғув конвейери ёрдамида босқичли ишлаб чиқаришни ташкиллаштиришдир. Шундай қилиб, Фордни конвейер ихтирочиси деб билишади.\nАслида эса Форд конвейерни ихтиро қилмаган, балки биринчи бўлиб босқичли ишлаб чиқаришни йўлга қўйган.\nБунгача Форд илк автомобилини йиғган, лекин ўша даврнинг бошқа автомобилсозлари сингари бу автомобиль ҳам қўлда терилганди. Шунинг учун у ўта қиммат тушар, уни таъмирлаш эса жумбоқнинг ўзи эди. Автомобилсозлик қандайдир янгиликка муҳтож эди.\nКонвейер услубида ишлаб чиқаришга илк қадам 1901 йилда Рэнсом Олдсоннинг “Oldsmobile” компаниясида йўлга қўйилган йиғув линиясидан бошланган. Айнан Олдсонни замонавий конвейер ихтирочиси дейиш мумкин. Бўлажак автомобилнинг қисмлари махсус араваларда бир цехдан иккинчисига олиб бориларди. Бу эса автомобиль ишлаб чиқаришни йилига 400 донадан 5000 донага оширди. Генри Форд бу ихтиронинг аҳамиятини англади ва уни янада такомиллаштирди.\n1903 йили Форд гўшт маҳсулотлари тайёрланадиган корхонадаги босқичли ишлаб чиқариш жараёнини ўрганди. У конвейерга тасма ўрнатди ва бу технологияни ўз заводида жорий этди. Натижада “Ford Model T” машинасини ишлаб чиқариш 400 долларга туша бошлади ва битта машина икки соатга қолмай тайёр бўлди. Бу Генри Фордни миллионерга ва муҳандислик даҳосига айлантирди, лекин конвейерни унинг ўзи ихтиро қилмаган.


Инглиз тилини урганамиз - Android app on AppBrain\nAndroid Apps > Educational > Инглиз тилини урганамиз\nDastur esh tanlamaydi\nSep 3, 2021 Update Version 1.1.13\nAug 22, 2019 Update Version 1.1.11\nJun 7, 2017 Update Version 1.1.7\nMay 9, 2017 Update Version 1.1.6\nFeb 6, 2017 Update Version 1.1.3\nJan 21, 2017 New App Version 1.1.2 in EDUCATIONAL for Free\nИнглиз тилини ўурганамиз дастури инглиз тили сузларини урганишга ёрдам беради.\nРангли харфларда ёзилган сузлар хотирада тез сакланиб колади.\nБу дастур оркали сиз инглиз тили харфлари, сонлари, ранглар, ойлар, шакллар ва бошкаларни урганишингиз мумкин. Хар бир харф ва суз учун алохида товуш ёзилган.\nЁзув булимида харфларни ёзув машкини хам бажаришингиз мумкин.\nДастурни кизикарли ва фойдали булишига харакат килдик.\nДастур ёш танламайди.\nЧиройли куриниш ва кулай бошкарувга эга.\nДастур оркали тил урганишингизга оз булса хам хиссамизни кўшсак жуда хам мамнун булган буламиз.\nДастур ишлаб чикиш осон иш эмас албатта.\nДастурларимиздан фойдаланганингиздан жуда хам мамнунмиз.\nАлохида миннатдорчилигимизни ижобий изох колдирадиганларга билдирмокчимиз, сиз ёзган изохларни доимо диккат билан уқиймиз, тахлил киламиз ва дастурларимиз сизларга манзур булгани учун жуда хам хурсанд буламиз.\nСизнинг таклифларингиз ва изохларингиз келажакда дастурни янада яхширок, кизикрок ва фойдали булишини таъминлайди.\nалохида бажаришингиз билдирмокчимиз бошкаларни буламиз булимида дастур дастурларимиз дастурни жуда изохларингиз инглиз кўшсак мумкин оркали сиз тахлил тили учун уқиймиз фойдали хам ёзилган ёзув ўурганамиз\naudiolari bolala bor dastur gramatika ishlaringizga kottala shunaqa uchun words\nAndroid Jetpack core Android Architecture Components Firebase Android Jetpack VersionedParcelable Google Cloud Messaging (GCM) Android Jetpack Annotations Android Jetpack Widgets Android Jetpack AppCompat Android Jetpack Media Android Transition Support Library AndroidX Loader AndroidX Legacy: Support Library core utils Android Support Library collections AndroidX Legacy: Support Library core UI AndroidX Cursor Adapter AndroidX Local Broadcast Manager Android Support Library Print Android Support Library Document File Android Support Library Async Layout Inflater Android Support VectorDrawable AndroidX Multi-Dex Library Volley\nMore from Русский разработчик\nКорейс Тилини Урганамиз\nУзбек Рус Сузлашгичи


Электр энергияси таъминотидаги узилишлар – истеъмолнинг ортиши туфайли юзага келади\nЭлектр энергияси таъминотидаги узилишларнинг асосий сабаби – ҳаво ҳароратининг совиб кетиши натижасида электр энергияси истеъмолининг кескин ортиб кетиши туфайли юзага келади. Шу билан бирга, қисқа муддатли узилишлар тизимдаги катта аварияларнинг олдини олишга имкон беради.\nБунинг сабаби шундаки, ҳар қандай энергия тизимида унинг барқарор ишлаши учун ҳар қандай вақтда (миллионсекунд) истеъмол ва ишлаб чиқариш ўртасидаги энергия мувозанати (баланси) таъминланиши муҳим.\nУшбу жараён истеъмолчиларга электр энергиясини ишончли ва узлуксиз етказиб бериш ва энергия тизимининг муаммосиз ишлашини таъминлаш нуқтаи назаридан жуда муҳимдир. Электр энергиясига бўлган эҳтиёжнинг кескин ортиши (ёзда жазирама иссиқ мавсумидаги ёки қаҳратон қиш мавсумидаги совуқ об-ҳавода) кузатилган пайтда ҳатто ривожланган мамлакатларда ҳам истеъмол ва ишлаб чиқариш ўртасидаги энергия балансини таъминлаш жуда қийин вазифа бўлиб қолмоқда. Бунда катта аварияларни ва бутун мамлакатда истеъмолчилар электр энергияси таъминотидан узилишини олдини олиш учун электр энергияси таъминотида чекловлар жорий этилишига мажбуран олиб келади. Диспетчерлик маркази томонидан энерготизимда мувозанат сақлаш жараёни ўз вақтида таъминламаса, тизимдаги “зўриқиш” турли йирик аварияларга сабаб бўлиб, катта-катта ҳудудларда узоқ вақт электр энергия бўлмаслигига олиб келади.\nЭнергия балансини таъминлаш мумкин бўлмаган ҳолатларда, ҳудудий электр тармоқлари корхоналарининг диспетчерлик бошқармаси истеъмолчиларнинг бир қисмини режа жадвалига мувофиқ чекловлар ўрнатишга мажбур бўлади. Ушбу графиклар, қоида тариқасида, паст кучланишли (0,4 кВ, 6 - 10 кВ) тақсимлаш электр тармоқларини ўз ичига олади.\nЭлектр энергетикасининг бошқа ишлаб чиқариш соҳа ва йўналишлардан фарқи ҳамда ўзига хос хусусияти шундаки, электр энергиясини ишлаб чиқариш, узатиш, тақсимлаш ва истеъмол қилиш — бир пайтнинг ўзида амалга оширилиши лозим бўлган ягона технологик жараён бўлиб, ҳар лаҳзада улар ўртасида тенглик (мувозанат) ўрнатиш ниҳоятда муҳим вазифа. Соҳанинг ушбу жиҳати бутун дунё электр энергия тизимларига хос хусусиятдир.\nБундай ҳолларда жиддий тизимли аварияларнинг олдини олиш учун энергия тизимини ривожлантириш, унинг энергия самарадорлигини ошириш ва тизимни энергия ресурслари билан таъминлаш шароитларини яхшилаш зарур. Ушбу вазифаларнинг Ўзбекистонда амалга оширилиши мамлакат Президентининг тегишли қарорлари билан белгиланади ва Энергетика вазирлигининг диққат марказида бўлади.


Миллат сабоқлари: оталар ва қизлар - Tafsilot.uz\n27-январ 2017, 16:40\n«Онасини кўриб қизини ол», «оилада қиз бола онадан, ўғил отадан ибрат олади» деган ҳикматли фикрларга шу қадар кўникиб кетганмизки, мақоламиз сарлавҳаси ҳам бир қарашда айримларга эриш туюлиши мумкин.\n…Ақлимизни таний бошлагандан ҳар куни бир кичик байрам десамми, тантана десамми, хуллас, кунда такрорланса-да, кўнгил яна талпиниб турадиган ғаройиб бир ҳодисанинг иштирокчиси бўлиб ўсдик: кечки пайт онам бошчилигида биз, қизлар, тикаётган ишимизни йиғиштирамиз. Ҳар кимнинг ўзига яраша юмуши бор. Биримиз кўча ва ҳовлига сув сепиб, супурамиз; бошқамиз обдаста-ю чойнак-пиёлаларни кул билан ишқаб ярқиллатамиз; кичкиналар ёши улуғлар ўтирадиган томонга ёстиқлар қўяди… Мисоли узоқ кутилган меҳмон келаяпти-ю, унинг иззатини жойига қўйиб кутиб олиш учун уйдагилар ширин ҳаяжон ва ҳаракатда. Шу пайт кичкиналаримиздан бирининг «дадам!» деган тантанавор овози ҳаммани яна ҳам ҳушёр торттирарди. Қалбимиздаги қувонч, соғинч юз-кўзларимизга кўчади.\nХотирамнинг ёрқин уфқида… балки у сиймонинг нуру шарофатидан нурга тўлган хотирам уфқида доим бир манзара юрагимни орзиқтириб туради: ўртадан баландроқ бўйли, қотмадан келган, ёзда новвотранг шиму кўйлаклари, қишда эса белбоғ билан боғланган қора сатин чопонлари, оёғида чарм этиги, бошда албатта Марғилон дўппилари ярашиб турган отам – мулла Муҳаммадхон ҳар доим қаппайиб турадиган қора сумкаларини кўтариб, табассум билан кириб келарди.\nБолалик, ўсмирлик, ёшлик йилларимда кўп нарса ўзгарди, янгиланди. Аммо юқорида тасвирлаганим – отажонимнинг ишдан қайтишлари билан боғлиқ ҳолатлар то умрининг охиригача ҳеч оҳорини йўқотмади. Ота-онамнинг «ундоқ қилинг», «бундоқ бўлинг» қабилидаги насиҳатларини деярли эшитмаганмиз. Лекин ўша кунлардан бошлаб қалбимизга оила бошлиғи – ота хонадоннинг энг улуғ, эъзозга муносиб, ҳар қанча муҳаббат ва қадрлашга лойиқ инсон эканини онамнинг мактаби бизга сингдирди назаримда.\nРўзғорнинг кам-кўстини ҳар куни ишга кетиб, оқшомда гоҳ халта, гоҳ сумка кўтарган дадам тўлдирарди. Келтирилган неъматларни барчамизга бирдек тақсимлаб, ҳатто дастурхонга қўйилган бир чақмоқ қандни ҳам олтита тенг бўлакка бўлиб берган отамнинг фарзандларини бирдек ардоқлаган сўзлари, нигоҳлари ҳам ибрат мактаби эди.\n…Ўшанда, Марғилондаги урф бўйича, тўққиз ёшимдан онам: «Бўлди энди, кунни ўйин билан ўтказиш давринг орқада қолди. Иш ўрганишинг керак», – деб дўппи тикиш учун қўлимга игна ва ипак берди. Онам, опаларим, қўшниларга қўшилиб дўппи тика бошладим. Ёш қиз тикишнинг сирларини ўрганиб олгунича йиллар ўтиши табиий. Ҳеч ёдимдан чиқмайди: ҳали тикишни тузук-қуруқ ўрганмасимдан дадам: «Менга дўппи тикиб беринг» (отам қизларини сизлар эди), – деб қолди. Маҳалламизнинг энг олди чевари бўлган онам тиккан дўппиларни кийиб келган отамнинг мендан дўппи сўраши ҳайрон қолдиргани рост. Илтимос бир неча бор такрорлангач, бор диққатимни, маҳоратимни жамлаб, дўппи тикдим. Дадам уни қўлларига олиб, бошига кийиб шунчалар қувондики! Меҳнатимга берилган баҳодан, рағбатдан мендан бахтиёр одам йўқ эди. Дўппи тикишга меҳрим кундан-кун ортди, чокларим бежирим ва чиройли бўлишига интилиб, завқ билан қатим тортардим, токи, дадажонимга, акаларимга тикиб берган дўппиларим ҳамманикидан чиройли бўлсин!..\n…Болалик онгимга шоҳ Машрабнинг дардли сатрлари отамнинг тиниқ, ширали овозларида ўрнашиб қолган:\nҲама обод бўлди, бўлмадим обод дастингдан,\nКи мен ҳар қайга борсам, дод этарман, дод дастингдан…\nКитоб, газета, журналларниям илк бора отамнинг қўлида кўрганман. Кечки таомдан сўнг ҳаммамиз дадамнинг суҳбатларига мунтазир бўлардик. Бир ҳазилнамо ёлғон одамлар орасида оғиздан оғизга ўтиб, қирқ ёлғонга айлангани; қўшнисига қуён думи сотишни маслаҳат берган ғаламис савдогарнинг охир оқибат бор-йўғидан айрилгани; умри далада ўтган чўпоннинг зиравор растасидан ўтаётганда кўнгли озиб, ҳушини йўқотгани ҳақидаги эртакларни отам айтиб берган, уларни бошқа жойда эшитмадим, ўқимадим ҳам.\nДадам «Ўткан кунлар»нинг эски ёзувдаги нашрини ҳар куни шомдан кейин ўқиб берганда аммам билан амакимнинг хотинлари бир неча кунгача «Кумуш, Кумуш» деб йиғлаб юришган, мен бунинг сабабини тушунадиган ёшга етмагандим ўшанда. Лекин тезроқ катта бўлишни, худди дадамга ўхшаб китоблар ўқишни жуда хоҳлардим.\nНиҳоят мактабга бордим, ўқиш-ёзишниям ўргандим. «Ифодали ўқиш» деган муҳим машғулот борлигини институтда ўқиб юрганимда билганман. Лекин бундай сабоқниям ёшлигимдан олганман: дадам газета, журнал, китоблардан айрим парчаларни белгилаб қўярди-да, менга овоз чиқариб ўқишни буюрарди. Баъзида меҳмонлар қошида қўлимга китоб бериб: «Қизимнинг китоб ўқишини бир кўринглар», – деб мақтанарди. Отамнинг «Ҳаётлик пайтимда олган билимларинг – мендан сизларга қоладиган энг катта бойлик» деган ҳикматига умрим бўйи иқрорим ортади.\n…Тансиқ таом тайёрлай бошласак, дадам: «Бир ризқи улуғ келиб қолсайди», – деб дарвозага қарайверарди. Баъзида эрта тонгда, баъзан шомдан кейин кимлардир чақириб келарди. Пешвоз чиққан отам бироздан кейин ўқдай учиб катта уйимизга кириб кетарди-да, у ердан ниманидир олиб, яна ташқарига чиқиб келарди. Шукрона, ҳалимлик билан жойига чўкарди. «Кишининг бирор нарсага зориқиб остонангга келиши юзини босиб келишдан ҳам оғир иш. Агар кимдир нимадир сўраса, имконинг бўлса, албатта уни ноумид қилманглар», – деб тайинларди кейин. Тўғри, ҳар доим ҳам амал қилмоқ учун нафсимга кучим етадими-йўқми, аммо бу насиҳат дилимда чироқдек ёниб туради.\nМеҳмон кутишни яхши кўрарди. Аёллар тайёрлаган дастурхон ўзига хос, аммо дадам бош бўлиб тузалган дастурхоннинг файзи, салобати бошқача бўларди.\n…Адашмасам, ҳаётга очиқ кўз, зийраклик билан қарашниям дадамдан ўрганганман. Онам, холаларим ювош, сипо, ҳар бир буюрилган ишни ими-жимида бешарпа бажаришга чақиришарди. «Ювош бўлиш керак экан деб ҳамиша ерга қараб юрманг, – дер эди дадам. – Бошни кўтариб атроф-оламни кўриш, кузатиш, ундан хулоса чиқариш ҳам керак». Ўсмирлик йилларининг ўзига хос ўзгаришларига кўникиш қийин бўлиб, баъзида бошимни осилтириб, елкамни чиқариб юрган бўлсам керак-да, шундай пайтларда отажоним: «Елкангизни кўтаринг. Тўғри юринг», – деб танбеҳ берарди.\nМактабда нафақат аниқ ва ижтимоий фанлардан, балки жисмоний тарбия ва меҳнат дарсларидан ҳам «аъло» баҳоларга ўқишимизни рағбатлантирарди.\n…Ҳа, дарвоқе, ҳовлимизнинг орқасида шаҳар истироҳот боғи бўлиб, кираверишдаги кинотеатрда ҳар куни кино намойиш қилинарди. Дадам вақти-вақти билан бизни кинога олиб кирарди. Гап-сўзларидан бу кинони аввал ўзи кўриб олганини, мазмунидан бохабар эканини англардик.\n…Силаи раҳмни қаттиқ тутарди. Раҳматли катта аммамнинг бир боласи билан эридан ажрашиб келган қизи, раҳматли кичкина аммамнинг ўғиллари бизникида яшар, опа, акаларимиз қатори бизга қадрдон, меҳрибон эдилар. Онам уларнинг кўнглини асраб-авайлардиларки, бу отамнинг қариндошлар борасидаги сиёсатларининг давоми эди.\n…Дадам билан онамнинг жанжаллашганини кўрмаганман. Фақат баъзида дадам китобларини кўтариб, ҳовлимиз четидаги кичкина уйчага «кўчиб оларди». Кейинчалик мулоҳаза қилиб англадимки, демак, ўшанда уларнинг орасидан «ола мушук ўтган». Лекин бизга буни ошкор қилишмасди. Бир-бирларидан шикоят ҳақида гап ҳам бўлиши мумкин эмас. Онам болаларга нисбатан қаттиққўл, талабчан эди. Бунинг сабабини ҳам кейинчалик билганман. Отам онамга: «Отанинг уриш-сўкиши болага жуда қаттиқ тегади. Лекин она ҳар қанча қаттиқ тегса ҳам, бола унга яна ёпишиб келаверади. Шунинг учун сиз жиддий бўлинг», – деб келишиб олишган экан. Отамнинг кундалик муносабатлари жараёнида онага ҳурматни ҳам ўрганганмиз. Отам оилани тебратиш учун кўпинча икки сменада ишларди. Тежамкор эди, ортиқча ҳою ҳаваслар, жимжималар билан боғлиқ сарф-харажатга қарши эди. Лекин онам, аёл киши-да, ўзи тиккан дўппини сотиб, пулига бизга ўйинчоғу тақинчоқлар ҳам олиб келарди-ю, «Дадангга ёқмайди», – деб хавотирланиб қўярди. Дадам эса бу нарсаларга кўзи тушганда кулимсираб қараб турарди, жаҳлини билдирмасди. «Онангиз сизни жуда яхши кўради-да», – деб онамнинг обрўсини кўтариб қўярди.\n…Кутилмаган оғир дард отажонимни сўндириб, сўлдириб қўйди. Ҳар куни ғаниматлигини англаб етдими, билмадим, бизга охирги насиҳатларидан бири ҳам онамни ёлғиз қолдирмаслик, бепарво бўлмаслик ҳақида бўлганди. Ўшанда мен энди ўн олти ёшга тўлган, мактабни олтин медал билан битирганим ҳақидаги хабар билан шифохонада ётган отамнинг олдига боргандим. Аллоҳ охиратини обод қилсин!\nОтаси узоқ йиллар ёнида ҳаёт юрганлар қанчалар бахтли одамлар! Ризқ бергувчи – Аллоҳ. Лекин Яратганнинг бандалари орасида отанг, онанг каби маънавий устоз, қўллаб-қувватлаб, йўл кўрсатувчи, ибрат бўлгувчилари камдан-кам топилади.\nКатталар билан муомала-муносабат, пишир-куйдир, уйнинг озода-ю саранжом-саришталиги, тикиш-тўқиш, бола парвариши, қўни-қўшничилик одобу мезонлари, бемор парваришида ҳамширалик қабилидаги ишларни қизлар биринчи навбатда онасидан ўрганишади. Лекин қиз боланинг фақат уй бекаси эмас, жамиятнинг фикрли аъзоси, мустақил мушоҳада юритадиган, ҳаётнинг турли вазиятларида довдирамай, ўз йўлини топишга интиладиган, ёши улғайганда ҳам бошқаларга юк ва ташвиш бўлмайдиган, муҳими, шу хислатларни келажакда ўз зурриётларига ҳам «юқтирадиган» шахс бўлиб улғайиши учун отанинг меҳру муҳаббати, меҳнати, ибрати, тажриба-ю маҳорати албатта зарур.\nЁшлар «кексаликнинг ўзига хос инжиқликлари» деб қабул қилмасмикин деган андишада кўпинча индамай қўямиз, бироқ ўйлаганинг сайин безовта бўла бошлайсан… Чет эл ижодкорларининг чуваланган калава каби боши-охири йўқ, мақсад-моҳиятсиз севги мавзусидаги сериалларини ота-она-ю фарзандлар, ҳатто бобо-ю бувилар жам бўлиб томоша ва муҳокама қилишаётганини кўрганда, «Даврада ўтирган қизнинг юзи, қалбидан ҳаё пардасини катталарнинг ўзлари биргалашиб юлиб ташламаяптими?» деган хаёл кечади. Ўз-ўзидан отанинг обрўйи, сирли-синоатли салобати тўкилмайдими? Шу қиз энди бошқалар билан ҳам очиқ-сочиқ, одоб чегараларини билмай муомала-муносабат қилса, ким айбдор?!\nҚўлига ойда бир марта китоб олмайдиган ота фарзандларидан илмли бўлишни, яхши ўқишни талаб қилса, сўзи ўтармикин? Аёлини ҳурмат-иззат қилмайдиган эркак қизининг бахтли бўлишини тасаввур қила олармикин? Саховатпешалик, жўмардлик, ташаббускорлик, эл-юрт ишига фидойилик каби фазилатлар ўғилу қизларга баб-баробар зарур, сингдирилиши керак. Айни шу хислатлар эркаклар – оталарда кўпроқ намоён бўлади.\nБу мавзу мени кўп ўйлантиради. Айниқса кейинги йилларда пул топиб келиш ниятида юртимиздан четга чиқиб кетаётганлар ҳам бор; уларнинг баъзилари учун ўз ватани, оиласи яшайдиган хонадон йилда икки-уч ой яшаб кетиладиган меҳмонхонага айланиб қолгани – муаммони шу ерда ечиш мумкин бўлган йўл қолиб, ҳеч тузатиб бўлмас хатолар, йўқотишлар йўлини ихтиёрий равишда танлаш эмасмикин?\nХизмат сафарим пайтида республикамиз туманларидан бирида тўйга таклиф қилиб қолишди. Маълум бўлдики, куёв йигит бир неча йилдан буён баҳорда хорижга ишлаш учун кетиб, кеч кузда қайтаркан. «Тўйдан кейиноқ яна жўнаб кетиш учун чиптасини олиб қўйган», – дейишди. Мен ҳеч қайтиб келмайдиган янги келин-куёвлик даври, келиннинг орзулари, икки ёшнинг бир-бирига ўрганиши-ю меҳр қўйиши ҳақида гап очгандим, даврадагилардан бири: «Эй, у томонини ҳеч ким ўйламай қўйган!» – деди. Бошқалар тасдиқлашди. Маҳалладаги йигитлардан қай бири чет элда ишлаб юрганида туғилган фарзандини ёшига тўлганда кўргани-ю сал ўтмай яна қайтиб кетгани; яна бири ота-онасига хизматкордек қилиб олинган хотини билан беш йил давомида келиб-кетган пайтларини кунлаб санаса, нари борса ярим йил бирга яшагани-ю учта фарзандли бўлгани, қолган умри олис юртда ўтаётгани… бунга ўхшаш мисолларни айтишаётганда, кўз олдимга икки яшар набирамнинг ажиб қилиқ, ҳолатлари келади: кун кечга яқинлашгани сайин кўча эшиги ҳар ғийқиллаганда «дадам!» деб ўша томонга чопади. Ниҳоят эрталаб ишга кетганидан буён соғинтирган одами – отаси кириб келганида, назаримда, қизалоқнинг бутун вужуди қувончга, ифтихорга, эркалигу муҳаббатга айланади. Кун бўйи онасига қилган қайсарлигу инжиқликларидан асар қолмайди, миттигина қалб мақтов эшитиш, яхши кўриниш учун катталарнинг ёрдамчисига айланади. Қўлидан келмайдиган ишларниям бажаришга уринади. Пилдираб келиб отасининг пинжига тиқилаверади, қувват-мадор олаётгандек отасига суянади…\nХалқ орасида «қиз бола отасига бошқача меҳрибон бўлади» деган гап юради. Хоҳлайдими, хоҳламайдими, фарзандларнинг, жумладан, қизларнинг ҳам кўп вақти оналар билан бирга ўтиши табиий ҳол. Бу жараёнда улар бир-бирига жуда яқин, ҳатто сирдош бўлиб кетадилар. Лекин яна бир жиҳат – ҳар бир улғайиб келаётган инсон ўзини топишга, мустақилликка, камолотга интиладики, балки қизлар онасида ўзининг қиёфасини, отасида эса бошқа бир улуғвор, салобатли, саховатли оламни кўрар? Бу олам ўзининг жисму руҳига туташлигидан кўнгли, руҳи, борлиғи ўсар? Ахир қиз боланинг қалби нозик туйғулар, ширин орзулар, меҳр-муҳаббатдан яралган ҳислар билан тўлиқ бўлади. Ўз бахтини яратишни отасини, онасини бахтиёр этишдан бошлайди. Бу саодат барча қизларимизга насиб этсин.\nҲозир қаердасиз, қадрдон? Уйга борганингизда «отам!» деб пешвоз чиққан қизингизга бепарво, беэътибор бўлманг. Унинг феълу атвори, хулқу одоби, юриш-туриши, гап-сўзларидаги айрим ёввойи, кераксиз, зарарли ўсимталарни эҳтиёткорлик билан олиб ташлаб, табиатини ҳаётбахш гулларга буркашига, бағри бутун бўлиб яшашига боғбонлик қилинг демоқчийдим. Ҳар куни, ҳар куни, ҳар куни… Зеро, қизларига гўзал тарбия бериб, мустаҳкам имон-эътиқод эгаси қилган оталар икки дунё саодатига эришгайлар.\n“Маънавий ҳаёт” журналидан олинди


Иқтисодиёт ва бизнес факультети -Самарканд давлат университети\nИқтисодиёт ва бизнес факультети\nИқтисодиёт ва бизнес факультети декани\nСафаров Баҳодирхон Шаҳриёрович\nТелефон: +99893 727-22-22\nЭлектрон почта: s-bahodirhon@samdu.uz\n1994-1999 йиллар Самарқанд давлат университети талабаси;\n1999-2001 йиллар Самарқанд давлат университети магистранти;\n2001-2004 йиллар Ўзбекистон фанлар академияси аспиранти;\n2005-2012 йиллар Самарқанд давлат университети ижтимоий-иқтисодиёт, менежмент ва молия кафедраси ассистенти;\n2012-2014 йиллар Самарқанд давлат университети ижтимоий-иқтисодиёт, менежмент ва молия кафедраси доцент вазифасини бажарувчи;\n2014-2017 йиллар Самарқанд иқтисодиёт ва сервис институти катта-илмий ходим, изланувчи;\n2017-2018 йиллар Самарқанд давлат университети кадрлар менежменти кафедраси мудири.\n2018-йилдан Самарқанд давлат университети,иқтисодиёт ва бизнес факультети декани\nИқтисодиёт ва бизнес факулътети ўз фаолиятини 1992 йил СамДУ амалий математика факулътети таркибида 33 та талаба қабул қилишдан бошлаган. 1997 йилда алоҳида “Иқтисодиёт” факулътети бўлиб ажралиб чиққан. Дастлаб факулътет “Иқтисодиёт” деб номланиб, факулътетининг асосчиси ва биринчи декани проф. К.Саидов (1997-1999 йиллар) бўлган.\n1997йил 15 августда унверситет таркибида мустақил "Иқтисодиёт" факулътети ташкил этилганлиги ҳақида ректор буйруғи э’лон қилинди. Шу йили илк бор Иқтисодиёт факулътетини 30 нафар ёш мутахассислар битириб чиқди, улар Республикамизнинг турли нуфузли бошқарув ташкилотларига, молия, банк, божхона ва солиқ тизимига юборилди.\n2011 йилдан факулътетининг номланиши “Ижтимоий-иқтисодиёт” деб ўзгартирилди. Ундан сўнг Ўзбекистон Республикаси Вазирлар махкамасининг 2018-йил 24-июлдаги 571-сонли қарорида кўрсатилган университет тузилмасини оптималлаштириш ҳамда Самарқанд Давлат университети Илмий Кенгашининг 2018-йил 6-июлдаги 13-сонли қарори ижросини та’минлаш мақсадида университет ректорининг 584-иж сонли буйруғига асосан факулътети “Иқтисодиёт ва бизнес” деб номланди.\nХозирги вақтда Иқтисодиёт ва бизнес факулътетида учта кафедра мавжуд бўлиб, улар “Иқтисодиёт ва тадбиркорлик”, “Кадрлар менежменти ва бизнес” ва “Иқтисодий назария” кафедраларидир.\nФакулътетида профессор-ўқитувчилар сони 38 кишини ташкил этади. Шулардан профессорлар - 4 кишини, досентлар - 11 кишини, катта ўқитувчилар 5 кишини ва ассистентлар 18 кишини ташкил этади.\nФакулътетида 20 та гуруҳ мавжуд бўлиб, талабалар сони 464 кишини ташкил этади. Шулардан 24 та магистр, 426 та бакалавр, 14 та иккинчи олий таълим мутахассислигидир. Факулътетида 20та гуруҳга профессор-ўқитувчилар мураббийлик фаолияти билан шуғулланади.\nФакулътетда компютер синфи мавжуд бўлиб, ИНТEРНEТ халқаро тизимига уланган. Факулътетнинг ҳар бир профессор-ўқитувчиларининг электрон почталари мавжуд. Факулътетда ўқув машғулотларининг сифатини ошириш мақсадида давлат таълим стандартларига мос ўқув ва ишчи режалари яратилди.\nТалабаларнинг билимини баҳолашнинг рейтинг тизими жорий этилган бўлиб, барча фанлар бўйича маъруза матнлари, ўқув-услубий мажмуалар тайёрланган ва нашр этилган. Шу билан бир қаторда факулътет профессор-ўқитувчилари томонидан 15 та дарслик, 25 дан зиёд ўқув қўлланмалар чоп этилган ва маъруза матнларининг электрон версиялари яратилган. Ўқитувчиларнинг педагогик маҳоратини ошириш мақсадида ўқув йилининг ҳар ойида икки ой муддатда тасдиқланган режа асосида профессор-ўқитувчилар малакасини ошириб келмоқда. Факулътетда доимий илмий-услубий семинарлар ташкил этилган.\nФакулътетда иқтидорли талабалар жамоаси шаклланган бўлиб, улар орасида 4-босқич талабаси Султонов Санжар И.Каримов номли стипендиант, 4- босқич талабаси Хасанов Ҳабибулло Ўткиржон ўғли, 3-босқич талабаси Умиров Исломбек Фуркатовичлар Навоий Давлат стипендиясига, магистратура йўналишининг 1-босқич талабалари Эркинов Беҳбуд ва Са’дуллаева Баҳора Навоий Давлат стипендиясига сазовор бўлган.\nИқтисодиёт ва бизнес факулътети ҳозирги кунда Чехия давлатининг Прага метрополитен университети ва Чехия табиий фанлар университети, Испаниянинг Гранада университети, Ҳиндистоннинг Ж.Неру номидаги Делҳи университети, Россиянинг Высшая школа экономики Перм университети, Қозон федерал университети, Беларуссиянинг Минск радиотехника университетлари билан халқаро-илмий, ўқув-услубий жиҳатдан ҳамкорлик олиб бормоқда.\n5230100 Иқтисодиёт (тармоқлар ва соҳалар бўйича)\n5231700 Кадрлар менежменти\n5А230101 Иқтисодий назария\n5А230110 Демография. Меҳнат иқтисодиёти\n5А231701 Кадрлар менежменти\n5А350303 Рақамли иқтисодиёт\nИқтисодий назария кафедраси


Шавкат Мирзиёев Қарши давлат университети талабасига 2 хонали уй совға қилди\nПрезидент Шавкат Мирзиёев 12 ноябр куни Қарши шаҳридаги Ёшлар марказида бўлиб ўтган қашқадарёлик ёшлар билан учрашувда Қарши давлат университети талабаси Шоҳида Жўраевага икки хонали уй совға қилди.\nОлий ва ўрта махсус таълим вазирлиги хабарига кўра, талаба президент билан мулоқотда ёшлар, ёш оилаларнинг психологик маданиятини ошириш, уларни катта ҳаётга тарбиялаш мақсадида «Ёш психологлар» марказини ташкил этиш таклифини билдирди. Мазкур таклиф давлат раҳбари томонидан маъқулланди.\n– Президентимизнинг янги очилган Ёшлар марказига ташриф буюриб, биз ёшлар билан шахсан ўзлари мулоқот қилишлари чексиз қувонч бағишлади. Йиғилишда ёшлар, ёш оилаларнинг психологик маданиятини ошириш, уларни катта ҳаётга тарбиялаш мақсадида «Ёш психологлар» марказини ташкил этиш таклифи билан чиқдим. Ушбу таклиф Президентга маъқул келди, - деган Шоҳида Жўраева.\nВазирлик хабарида айтилишича, Шоҳида Жўраевага бу йил тавсиянома бўйича давлат гранти асосида университетнинг Хорижий тиллар факултети Филология ва тилларни ўқитиш (инглиз тили) таълим йўналишига ўқишга қабул қилинди.


Иброҳим сураси, 22-оят\nУ кечаю кундузни, қуёшу ойни яратган Зотдир. Ҳаммаси фалакда сузмоқдалар. (Анбиё сураси, 33-оят)\nУ сизларга чақмоқни хавф ва умид қилиб кўрсатувчи\nУ сизларга чақмоқни хавф ва умид қилиб кўрсатувчи ва оғир булутларни пайдо қилувчи Зотдир.\nИнсон алақдан яралган\nАраб тилида «алақа» деб, аслида, зулукка айтилади. Яқингача «алақа»ни «қотган лахта қон» деб айтиб келинган.\nТоғлар чодирларнинг қозиғи кабидир\nГеологиядаги «қатламланиш» ҳодисаси яқинда кашф этилган фактдир. Бу ҳодиса тоғларнинг қатламлари шаклланишини таъминлайди.\nЧучук ва шўр сувлар ўртасидаги тўсиқ\nАрабчада барзах сўзи тўсувчи ёки ажратувчи маънольарини билдиради. Бироқ бу моддий тўсиқ эмас. Маража сўзи эса, «учрашишди ва аралашиб кетишди» маъносини билдиради.\nИймон келтирмаган кишиларнинг даъво қилишларича, вафот этган кишиларнинг суяклари емирилиб тупроққа қоришиб кетган бир ҳолда, қандай қилиб қайта тириладилару, қиёмат кунида қандай қилиб ҳар бири кишини таниб олиш мумкин бўлади?\nФурқон сураси, 61-оят\nДастлабки сивилизацияларда, ой ўз нурига эга, деб таъкидланган. Бугунги кунга келиб эса, илм-фан ойнинг нури фақатгина қуёш нурининг акси эканини айтмоқда.\nЮнус сураси, 44-оят\nАлбатта, Аллоҳ одамларга ҳеч қандай зулм қилмас ва лекин одамлар ўзларига зулм қилурлар.\nАнбиё сураси, 30-оят\nБу оятнинг тафсири ҳақида устозимиз Шайх Муҳаммад Содиқ Муҳаммад Юсуф хазратларининг «Тафсири Ҳилол» китобида қуйидаги маълумотлар келади:\n«У… ҳар хил мевалардан жуфт-жуфт қилган зотдир.»\n«У… ҳар хил мевалардан жуфт-жуфт қилган зотдир.» (Раъд сураси, 3-оят)\n«Ва ундан сўнг ерни тухум шаклида қилди.» (Назиъат сураси, 30 оят)


Санитар-тозалаш корхоналарида маош муаммоси юзага келди. Аҳолидан ўз вақтида тўлов қилиш сўралмоқда\n16:18 / 06.04.2020\nЎзбекистондаги санитар-тозалаш корхоналари, хусусан «Махсустранс» ва «Тоза ҳудуд» ДУКлари махсус техникаларини ёнилғи мойлаш маҳсулотлари ва эҳтиёт қисмлар билан таъминлаш, уларга ўз вақтида таъмирлаш хизмати кўрсатиш ва ходимларга ойлик беришда муаммоларга дуч келмоқда.\nФото: "Махсустранс" ДУК\nБунга сабаб – карантин туфайли маиший чиқиндиларни олиб чиқиб кетганлик учун нақд пул йиғимлари ташкил этилмаяпти, нақд пул тўловларни қабул қилиш кассалари эса фаолият юритмаяпти.\nШу муносабат билан, Экология ва атроф муҳитни муҳофаза қилиш давлат қўмитаси аҳолидан маиший чиқиндилар олиб чиқиб кетилгани учун тўловларни масофадан туриб ўз вақтида амалга оширишни сўради.\n«Бугунги эпидемиологик вазиятда шаҳримиз ҳудудларининг тоза ва озода бўлиши жуда муҳим. Санитар-тозалаш корхоналарининг эса бу борада ўрни беқиёс. Улар мураккаб вазиятга қарамай, юртдошларимизнинг озодалигини таъминлаш учун меҳнат қилаётган ходимлар сирасига киради.\nБугунги барчамиз учун мураккаб вазиятда имкони борича озодалигимизни таъминлаётган ҳамюртларимиз ўз вақтида маошларини олишлари учун маиший чиқиндилар олиб чиқиб кетилгани учун тўловларни баҳоли қудрат амалга ошириш талаб этилади. Акс ҳолда, мазкур соҳада фаолият юритаётган ходимлар ойлик маош билан таъминланишида муаммолар юзага келиб, улар қисқартирилишига олиб келинади», – дейилади қўмита мурожаатида.\nҚайд этилишича, абонентларга қулайлик яратиш мақсадида Мажбурий ижро бюросининг @mibuzbot Telegram-боти ва Play Market'да CleanCity Abonent иловаси ишга туширилган.\nАҳоли пунктларининг санитария ҳолатини лозим даражада шакллантиришга тўсиқ бўлаётган муаммолар айтилди\n11:33 / 28.05.2020\nМаиший ва қурилиш чиқиндилари билан боғлиқ ишларни бошқариш тизими такомиллаштирилади - Президент қарори лойиҳаси\nТиббий чиқиндилар мисли кўрилмаган даражада кўп ҳосил бўляпти — Нурмат Отабеков


Uzbekistan Airways биринчи ярим йилликдан 767,7 млрд сўм зарар билан чиқди\n18 май 2021, Тошкент вақти: 10:24\nUzbekistan airways учоғи.\nЖорий йилнинг дастлабки олти ойида Uzbekistan Airways авиаширкати кўрган зарар миқдори 767,7 млрд сўмга тенг бўлди. Бу маълумот ширкатнинг Корпоратив ахборот ягона порталида эълон қилинган ҳисоботида акс этган.\nҲисоботда қайд этилишича, авиаширкат биринчи ярим йилликда 1,77 трлн сўм даромад топган.\nМаълумотларга кўра, 2020 йилнинг биринчи чорагида Uzbekistan Airways 299,7 млрд сўм зарар (даромад 1,44 трлн сўм бўлгани ҳолда) кўрган. Иккинчи чоракда топилган пул умумий даромаднинг бор-йўғи 18,6 фоизинигина ташкил қилган, холос. Даромаднинг тушиб кетишига пандемия сабаб бўлгани айтилмоқда.\nЖорий йил май ойида Uzbekistan Airways миллий авиакомпаниясини хорижий ширкат бошқарувига бериш масаласи президент миқёсида кўтарилгани ҳақида Озодлик аввал хабар қилган.


БАХТГА ЕТАКЛОВЧИ МЎЪЖИЗА Шунингдек\nГлавная / Шунингдек / БАХТГА ЕТАКЛОВЧИ МЎЪЖИЗА\nБАХТГА ЕТАКЛОВЧИ МЎЪЖИЗА\nАмерикалик файласуф Жим Рон “Кўникма ҳосил қилиш – бу бахт ва муваффақиятга элтувчи энг яқин йўл” дейди ўзининг “Ақл витаминлари” китобида. Бундай фикрлар неча асрлар олдин тасаввуф таълимотида илгари сурилган эди. Бу илм Ислом маънавиятининг, қолаверса жаҳон тафаккур оламининг буюк таълимотидир. У орқали инсон ўз руҳий оламини ва иродасини тарбиялайди. Инсон руҳияти ҳам барча аниқ ва табиий фанлар қатори зарур илмдир.\nШарқда кўпгина алломалар тасаввуф таълимотини ўзлаштирганлар. Улардан бири Нажмиддин Кубро бўлиб, у авлодларга бой мерос билан бир қаторда, ватанпарварликни ибрат намунаси қилиб қолдирган. У 76 ёшида мўғул босқинига қарши мардонавор курашиб ҳалок бўлган. Нажмиддин Кубро Кубровия тариқатига асос солади. Бу тариқат ҳам Қуръони карим ва Ҳадиси шарифдаги таълимот асосида шакллангандир. Жисм ва руҳнинг бир мақсад, комиллик сари ҳаракати замирида биргина кишининг, ёки маълум гуруҳнинг манфаати эмас, балки бутун жамиятнинг келажаги намоёндир. Комиллик сари дадил қадам ташлашда алломаларимизнинг қолдирган меросини ўрганиш энг тўғри йўлдир.\nҲаёт-мамот масаласи сифатидаги вазифалардан бири бу – келажак авлодга аждодларимиз, миллатимиз томонидан йиғиб-териб келинаётган илмларни етказиш, у хоҳ диний, хоҳ дунёвий илм бўлсин, барча-барчасини айниқса, ёшлар билиши муҳим. Бундай улуғ вазифани бажаришда китоб энг яхши воситадир. “Китоб барча бунёдкорлик, яратувчанлик ва ақл-идрокнинг, илму донишнинг асосидир”. Соҳибқирон А.Темурнинг ушбу ўгитлари қанчалик тўғри эканини тарихнинг ўзи кўрсатиб турибди.\nЎзбек халқи таълим - тарбияга оид бой меросга эга бўлиб, авлодларда инсонпарварлик, камтарлик, меҳнатсеварлик, дўстлик, меҳр-оқибат, биродарлик, одоблилик каби умуминсоний фазилатларни тарбиялаб келган. Мустақиллик туфайли халқимиз дунёга юз тутди ва жаҳон бизни таниди. Биз тарихимизга, маданиятимизга янгича назар билан қарай бошладик ҳамда ўз ечимини кутаётган муаммоларни ижобий ҳал қилишга киришдик. Барча соҳалар сингари она тилимиз ва у билан боғлиқ муаммолар ҳам аста-секин ечимини топмоқда.\nБолани ўз замонинг нуқтаи назаридан эмас, балки ўз замони нуқтаи назаридан тарбиялаш лозим. Бугунги жамият ривожи эса таълим услубларини ҳам тубдан ислоҳ этишни талаб этмоқда. Талабга яраша таклиф бўлганидек, бу йўлда камчиликларга ва ҳатоларга йўл қўйиш мумкин эмас.\nтумандаги 46-умумий ўрта таълим мактаби маънавий-марифий ишлар бўйича директор ўринбосари, “Халқ таълими аълочиси”.


Қишда туғилган чақалоқлар улғайгач инсультга мойилроқ бўлишади | farzand.uz\nСаломатлик, Хабарлар\t 01/12/2017 0 Sayt admini\nПенсильвания (АҚШ) университетида ўтказилган янги тадқиқот натижаларига кўра, қиш фаслида туғилган чақалоқларда келажакда инсульт пойдо бўлиш хавфи юқорироқ экани аниқланган. Гап шундаки, бундай чақалоқларда оналари ҳомиладорлигининг биринчи триместри ёз ойларига тўғри келади ва бу фаслда ҳавонинг ифлосланиш даражаси юқори бўлади.\nТадқиқотчиларнинг яна аниқлашларича, куз фаслида туғилган болалар қандли диабетга камроқ чалинишар экан. Бунга сабаб эса ҳомиладорликнинг учинчи триместри ёзга тўғри келиши, бунинг оқибатида ҳомила ўз иммун тизимни мустаҳкамлашга хизмат қилувчи D витаминини кўпроқ олишидир, деб ёзади The Daily Mail.\nМутахассислар АҚШ, Жанубий Корея ва Тайванда истиқомат қилувчи 10,5 миллион кишини таҳлилдан ўтказишган.\nТадқиқотнинг кўрсатишича, декабрдан мартга қадар туғилган чақалоқлар аритмияга мойилроқ бўлишган. Бу эса инсульт ривожланиши хавфини сезиларли даражада оширади. Кузда туғилганларда эса 2-турдаги диабет билан оғриш хавфи пастроқ бўлар экан.


20 май 2022, Тошкент вақти: 05:06\nЎзбекистонлик фермерларнинг айтишларича, пахта режасини бажарган фермер ҳануз давлат ва кластер корхоналарига топширилган пахта учун қанча ҳақ берилишини аниқ билмайди.\nЖорий йилнинг 23 октябрида Қишлоқ хўжалиги вазирлиги Ўзбекистонда етиштирилган тўртинчи тип, иккинчи нав, биринчи синф 1 тонна пахта хомашёсининг минимал нархи қўшилган қиймат солиғи билан бирга 4522,5 минг сўмни ташкил этганини эълон қилди.\nБу энг паст сортга белгиланган нарх. Аммо юқори сортларга топширилган пахтанинг харид нархи фермерлар учун мавҳум бўлиб қолмоқда.\nПахта мавсуми тугаши арафасида, 23 октябрь куни Ўзбекистон Қишлоқ хўжалиги вазирлиги фермерлардан сотиб олинадиган пахтанинг энг паст нархини эълон қилди.\nВазирликка кўра, бир килограм тўртинчи нав(сорт) пахта хом ашёсининг нархи 4522,5 сўм қилиб белгиланган. Вазирлик бу қарорга “жаҳон бозорида шаклланган нархлар, пахта-тўқимачилик кластерлари, кооперациялар ва фермер хўжаликларининг, юқорида қайд этилган қарорга мувофиқ масъул этиб белгиланган вазирлик ва идораларнинг таклифларини, шунингдек, пахта хомашёсини қайта ишлаш, логистика ва бошқа тааллуқли харажатларни инобатга олган ҳолда келгани айтилган.\nАммо ўзбекистонлик фермерлар вазирликнинг бу қарори жуда мавҳум эканлиги, улар юқори сортларга топширган хомашёнинг нархлари кўрсатилмаганидан арз қилмоқда.\nБухоро вилояти Жондор туманида фермерлик қилаётган Шуҳрат Раззоқовнинг айтишича, юқори сортга сотган пахтасининг нархи қанча эканлигини ҳануз билмайди:\n“Вазирлик маълумотида пахтанинг 1,2,3 сортлари қанча бўлиши ҳақида аниқ хабар йўқ. Бор бўлса ҳам фермерлардан сир тутиляпти. Мана қаранг, бозорга бир нарса олиб бориб сотсангиз харидор учун нархини айтасизми, буниси бунча, униси унча деб? Терим бошланганига 60 кун, планни бажарганимга 20 кун бўляптию, ҳозиргача кластер аниқ бир нархни айтмайди. Вазирликка кўра, энг паст нархи 4522 сўм экан. Ахир бу бултурги нарх 4607 сўмдан ҳам камку. Кластер энди биринчи сорт пахтам учун бирор сўм қўшиб берадими ёки йўқ, буни ҳали билмайман”.\nФермернинг айтишича, бултурги йилга нисбатан пахтанинг харид нархида ўзгариш деярли йўқ бўлса ҳам, бу томондан ёнилғи ва минерал ўғит нархлари анча ошиб кетган:\n“Ўтган йилги мавсумда бир литр соляркани 4700 сўмдан олган бўлсак, бу йил 6200 сўмданга тушди. Селитранинг тоннасига ўтган йили 1млн 900 минг сўмгаўча тўлаган бўлсак, бу йил 3 млн сўмга кўтарилди. Техника хизматлари 40 фоизга ошди. Пахта чигитидан олинадиган ёғ 7 минг сўмга сотилган бўлса, бу йил 15 минг сўмгача чиқди. Пахта етиштириш учун сарф бўлаётган харажат ошиб боряптию, харид нархи эса ҳеч кўтарилмайди. Мен аллақачон ҳисоб – китоб қилиб бўлдим, топширган пахтамнинг ҳар бир килосининг таннархи менга 5 минг сўмдан тушяпти”.\nТошкент вилоят, Ўртачирчиқ туманидаги исми сир қолишини сўраган фермерлардан бири ҳам пахтанинг харид нархини ҳали билмаслигини айтди:\n“Йўқ, қаердан биламан, Кўкча текстил кластер корхонаси ҳеч кимга бунчадан пахтангни сотиб оламан деб ҳали айтгани йўқ. Ёнилғи ва минерал ўғитлар нархи ошиб боряпти. Масалан, минерал ўғитни ўтган йили 1800 сўмдан олган бўлсак, бу йил икки ярим минг сўмдан кам бўлмади. Қишлоқ хўжалиги вазирлиги эса ўтган йилгидан ҳам паст нарх кўрсатиб турибди. Ғаллани ҳам бу йил расво нархда давлат сотиб олди. НДСини тўлаб, килосини 1300 сўмдан сотдик, бозорда эса ўша пайтда икки ярим минг сўм эди. Президентнинг режадан ортган буғдойни бозор нархида сотиб оламиз деган қарори ҳам эртак бўлиб чиқди”.\nИсми сир қолишини сўраган фарғоналик фермер ҳам кластер корхона пахтани қанчадан сотиб олишини билмаслигини айтади:\n“Фермерлик ҳам эгасиз бозор бўлиб қолди. Кластер дегани ўзи хоҳлаган нархда маҳсулотни олади, ўзи хоҳлаган нархда минерал ўғит, ёқилғини сотади. Фермерда на кластерни танлаш, на маҳсулотига нарх қўйиш ҳуқуқи бор”.\nБухоролик фермер Шуҳрат Раззоқов фермерларда бундай ҳуқуқнинг умуман йўқлигини айтади:\n“Қанийди, фермерда танлаш ҳуқуқи бўлса. Баҳорда бир неча кластер фермернинг даласига келиб қанча пахта берасиз, мана бизнинг сотиб олиш нархимиз бунча, сиз нима дейсиз, деса. Кластерлик ҳам ҳозир монополия бўлиб қолди. Фермерда бу кластер нархи ёқмаса бошқа кластерни танласа, ўзаро манфаатли шартнома тузса... булар ҳаммаси ўзбек фермерининг орзусику. Лекин булар ҳаммаси бекорчи гаплар. Токи кластерлар ўртасида ўзаро рақобат бўлмас экан ва фермерда кластерни эркин танлаш ҳуқуқи йўқ экан, бозор иқтисодиёти ҳам чала туғилган боладек бўлиб қолаверади”.\nЎзбекистон Қишлоқ хўжалиги вазирлигининг ўзини таништирмаган мулозими Озодлик билан суҳбатда пахта нархини белгилашда фермер ва корхона ўтасида манфаатли шартнома бўлишини айтди:\n“Пахта харид нархи жаҳон бозорида шаклланган нархлар асосида белгиланади. Давлат пахтани қайта ишлаш ва кластер корхоналари билан фермерлар тўртинчидан юқори бўлган сортларга сотиладиган пахтанинг нархини эса ўзаро келишган ҳолда белгилайди. Президентимиз айтганидек, бу бозор иқтисодиётининг талаби”.\nМулозим фермерларнинг нархларни ўзаро келишиб белгилаш ҳуқуқи йўқлиги ҳақидаги саволни жавобсиз қолдирди.


УЙДА ҚОЛИНГ, АММО ВАҚТИНГИЗ БЕКОР КЕТМАСИН\nТоморқа - даромад ва саломатлик манбаи\nКоронавирус инфекцияси оммавий тарқалиб кетмаслиги учун, имкон борича уйда қолинг! Уйда ўтириб ҳам ишлашингиз, синовларни енгиб ўтишингиз, даромадли ва соғлом бўлишингиз мумкин. Бунинг энг қулай ва самарали йўли - томорқани гуллатиш эканлигини вилоятимиздаги бир неча оилалар мисолида яққол кўриш мумкин.\nМисол учун, Нишон туманидаги Навбаҳор маҳалласида истиқомат қилувчи бир қатор оилалар хонадонига кирсангиз, бу ерларга баҳор анча эрта келганга ўхшаб туюлади. Атрофдаги яшилликдан баҳри дилингиз очилади.\nМасалан, фахрий ўқитувчи Зоя момо Атакулова хонадонида ўсаётган анжирлар барг чиқармасидан бурун ҳосил солганга менгзайди. Чунки барглари эндигина миғжа урмоқдаю ҳосили данакдек келиб қолган. Пакана нок дарахтининг оппоқ гуллари кўнгилга ҳузур беради.\nХонадон аъзолари 1,5 сотих ерда иссиқхона ташкил қилишиб, помидор, бодринг, булғор қалампири каби экинларни экишган. Улар ҳам, ташқарида экилган эртаки картошка ҳам томчилатиб суғорилади. Зоя момонинг ўғли Худойберди Атакуловнинг айтишича, экинларга энг аввало меҳр керак. Шунда баравж ривожланади. "Иссиқхонада сокин мусиқалар оғушида меҳнат қиламан. Бу ғайратимга ғайрат қўшишдан ташқари, экинлар ривожи учун ҳам кони фойда", дейди у.\nҚора шаҳзода, фикус, Хитой атиргули, Канар палмаси, алоэ, герань... Зоя момонинг ён қўшниси Мурод Иватов хонадонида шу каби ўнлаб турдаги бири-биридан гўзал ва жозибадор гуллар етиштирилмоқда. Унинг мўъжазгина гулхонасида бир донаси бозорда 100-150 минг сўмдан сотиладиган ноёб гуллар ҳам сероб. Турмуш ўртоғи Ҳалима Шерхонова билан мана беш йилдирки гулчилик билан шуғулланишади. Ҳар йили минглаб гул ва гул қаламчаларини парваришлаб, сотувга чиқаришади. Даромад ҳам шунга яраша.\n- Юзга яқин гул турларини парваришлаймиз, - дейди Мурод Иватов. - Тўғри, ҳар бирининг ўзига яраша инжиқликлари бор. Ҳар бири алоҳида парвариш, меҳнат талаб қилади. Лекин даромади чакки эмас. Ҳар йили 2,5-3 мингта гулни гултувакка ўтқазиб сотамиз. Қолаверса, 10-12 мингта гул қаламчаларини бозорга чиқарамиз. Шунинг ортидан рўзғоримиз бут. Ерга меҳр бериб меҳнат қилган, изланган одам, албатта, унинг роҳати, самарасини кўради.\nНавбаҳорлик Аваз Ражабов хонадонидаги тўкин-сочинликка ҳам кўпчиликнинг ҳаваси келади. Бунда томорқадан келаётган даромад катта аҳамиятга эга. Аваз бобо бундан 3 йил илгари пенсияга чиққанди. Фарзанди Асад билан кенгашиб, томорқанинг 3 сотихча жойида иссиқхона барпо этишди. Иссиқхонада помидор, бодринг етиштириб, ҳар йили уч мартадан ҳосил олишмоқда. Уста деҳқонлар томонидан иликузилди пайти, деб таърифланадиган айни кезларда Аваз бобо хонадонида помидор ғарқ пишган. Бобонинг айтишича, ҳар бир ҳосилдан 15-20 миллион сўмдан даромад олишади.\nМаҳалладаги Баҳодир Худойназаров хонадони эса мўъжазгина мажмуани эслатади. Хонадонда паррандачилик йўлга қўйилган. 100 бош товуқдан бир кунда йўқ деганда 50-60 та тухум бор. Қолаверса, хонадондаги инкубаторга бир мартада 1500 тагача тухум қўйилади. Жўжалар 19-21 кунда очиб чиқади. Хонадон соҳиби жўжаларнинг бир қисмини парваришлаш учун олиб қолиб, қолганини пуллайди. Қолаверса, уч ойча илгари харид қилган бир дона қуёни бугун 25 тага етибди. Икки бош қўйнинг ёнига 6 ойда яна беш бош қўшилибди.\nТурмуш ўртоғи Майсара Раҳматова эса томорқада кўчатчилик билан шуғулланади. Ҳар йили эрта баҳорда помидор, қалампир, булғор қалампири, бақлажон кўчатларини етиштириб сотади. Буларнинг ҳаммаси уларнинг рўзғорига барака бўлиб инади.\n- Кафтдек ердаги кўчатларнинг ўзидан ҳар йили 5-6 миллион сўмлик сотамиз, - дейди Майсара Раҳматова. - Карантин пайтида барчага уйда ўтириб, бир қарич ерингиз бўлса ҳам унга ишлов бериб, нимадир экишни тавсия қиламан. Томорқада ишлаб ҳам соғлом бўласиз, ҳам даромад топасиз.\nМеҳнат қилган олтин теришини Китоб туманидаги Бештерак маҳалласида яшовчи томорқачилар ҳам яхши англайди. Улар томорқасидан унумли фойдаланиб, нафақат оиласига даромад келтирмоқда, балки бозорлар тўкинлигига ҳам муносиб ҳисса қўшмоқда.\nЖўра бобо Абдуназаров ана шундай омилкор томорқачилардан бири. У 14 сотих томорқасининг 3 сотихида иссиқхона ташкил этган. Эрта баҳорда дастлабки ҳосил - кўкатлардан яхшигина даромад топаяпти. Иссиқхонада иккинчи ҳосил - помидор, бодринг ва булғор қалампири кўчатлари дуркун ривожланмоқда. Ўтқазилган лимон кўчатлари ҳам баравж.\nУ томорқасининг бир қаричини ҳам бўш қолдирмаган. Бир қисмига эртапишар, бир қисмига эса ўртапишар картошка уруғи қадаган. Бир томонда қулупнай, бошқа томонда эса пиёзнинг қимматбаҳо навидан етиштирмоқда. Бобонинг айтишича, пишиқчилик чоғида узумлар ишкомга сиғмай кетади. Доимий меҳнат билан машғуллиги туфайли соғлом, тетик.\n- Ўтган йили фақат узумнинг ўзидан 10 миллион сўмдан зиёд даромад олганмиз, - дейди хонадон соҳиби. - Узумни майиз қилиб сотдим. Бошқа экинлардан ҳам фойда чакки эмас. Рўзғордан ортганидан ҳар йили 40-50 миллион сўм даромад оламан.\nУнинг қўшниси Болта бобо Ҳусайинов хонадонида ҳам баҳри дилингиз очилади. Саришта хонадон томорқасида йўқ экиннинг ўзи йўқ. 4 сотихли иссиқхонада помидор, бодринг кўчатлари парваришланмоқда. Уларнинг орасида турли кўкатлар етиштирилган. Иссиқхонага ёндаш ерда тўқсонбости усулида картошка етиштирилмоқда. Ўрик, олма, ёнғоқ, нок, узум, бодом, анор каби мевали дарахтлар ҳовлига янада файз бағишлаб турибди. Шунингдек, ҳовлида қорамол, қўй ва парранда ҳам боқилади. Даромаддан данғиллама уй қуришган, орзу-ҳаваслари рўёбини кўришмоқда.\nБоболарнинг ғайратидан уларнинг яна бир ҳамсояси Давлат Шарипов ҳам ғайрат олаяпти. У ҳам томорқасида ихчамгина иссиқхона барпо этган. Ҳар йили 3 мартагача ҳосил олаяпти. Кўркам хонадонга томорқа экилган экинлар янада зеб берган.\nБир сўз билан айтганда, бу маҳаллаларда "Ерни боқсанг, ер сени боқади" деган пурмаъно ҳикматнинг мағзини чаққан, бир парча ерга меҳр беролмаган инсоннинг ҳаётга муносабати ҳам бундан яхшироқ бўлмаслигини чуқур англайдиган кўплаб одамлар яшайди.


Унда Европа, Осиё ва Яқин Шарқдаги 40 дан зиёд мамлакатнинг сайёҳлик жабҳасида ном қозонган вакиллари, шунингдек, “Ўзбектуризм” Миллий компанияси делегацияси аъзолари ҳам қатнашди.\nБМТ Жаҳон сайёҳлик ташкилотининг (ЮНВТО) Бош котиби Талеб Рифаи анжуман меҳмони бўлди. Форум давомида “Буюк Ипак йўли” бренди жозибадорлигини ошириш, сайёҳлик тадқиқотлари соҳасидаги салоҳиятни ва ўзаро ҳамкорликни мустаҳкамлаш билан боғлиқ масалалар муҳокама қилинди.\nЙиғилиш доирасида бир туркум тадбирлар, шу жумладан, Буюк Ипак йўли бўйида жойлашган давлатлар сайёҳлик бўйича вазирларининг биринчи учрашуви ҳам бўлиб ўтди. Учрашув якуни бўйича “Сиань ташаббуси” қабул қилинди. У дастурий ҳужжат бўлиб, Евроосиёда сайёҳликни кенгайтириш ва рағбатлантиришни, дам олиш индустрияси соҳасида қўшма лойиҳалар амалга оширилишини кўзда тутади.\nФорум иштирокчиларидан бири — “Diplomat Home” сайёҳлик компанияси директори Лю Шужиннинг эътироф этишича, Ўзбекистон сайёҳлик соҳасида улкан салоҳиятга эга, республикада туризм индустрияси ривожига катта эътибор қаратилаётир. Гўзал табиати, бой тарихи ва маданияти, ўзбек халқининг ўзига хос урф-одат ва анъаналари, муқаддас зиёратгоҳлари ҳамда ноёб меъморий ёдгорликлари бутун дунё сайёҳлари эътиборини ўзига кўпроқ тортмоқда.\n— Мамлакатингизда ҳукм сураётган тинчлик-осойишталик, ўзаро ҳурмат ва ҳамжиҳатлик муҳити, жаҳонга машҳур ўзбекона меҳмондўстлик, замонавий меҳмонхоналар ва дам олиш масканлари, юқори сифатли хизмат кўрсатишнинг мавжудлиги қизиқарли ва мазмунли ҳордиқ чиқариш учун қулай шароитлар сирасига киради, — дейди Лю Шужин. — Буларнинг барчаси мамлакатингизга келаётган сайёҳлар сонининг мунтазам ўсишига, ички туризмнинг ривожланишига, янги иш ўринлари яратилиши ва халқ фаровонлиги юксалишига хизмат қилмоқда. БМТ Жаҳон сайёҳлик ташкилоти Ижроия кенгаши ўтган йили ўзининг 99-сессиясини Самарқандда ўтказгани тасодифий ҳол эмас. Бу ҳам дунё эътиборини Буюк Ипак йўлидаги муҳим марказ бўлиб қолган Ўзбекистоннинг сайёҳлик борасидаги имкониятларига қаратди.\nМазкур рукндаги бошқа мақолалар: « Равон йўллар — фаровонлик белгиси\tКўркам ва мустаҳкам »


Ўшда жамоат ҳожатхоналарида ишлайдиган болалар аниқланди - 0\nЎшда жамоат ҳожатхоналарида ишлайдиган болалар аниқланди\nЎтган ҳафта Ўш шаҳрида маст ҳолда 20 ҳайдовчи қўлга олинди. Бу ҳақда Ўш ШИИБ матбуот хизмати хабар бермоқда.\nМаълумотга кўра, ўтган ҳафта Ўш шаҳрида жами 265 та жиноят рўйхатга олиниб, милиция томонидан 208 та жиноят фош этилган. Милиция патрул хизмати томонидан 1285 та йўл ҳаракати қоидалари бузилиши қайд этилиб, шундан 20 та маст ҳолатда ҳайдовчилар ушланган. 9 киши вақтинчалик бошпаналарга олиб кетилди.\nЎтган ҳафта Ўш шаҳар Ички ишлар бошқармаси ходимлари Ўш шаҳрида «Ғамхўрлик» номли рейдни бошлашди. Бошқарма ходимлари шаҳардаги ижтимоий ҳимояга муҳтож оилаларга ташриф буюриб, уларнинг ҳолати билан танишди, бахтсиз ҳодисалар ва жиноятлар олдини олишга қаратилган суҳбатлар ўтказадилар. Мавжуд қийин вазият туфайли болаларини кўчада савдо билан, автомобил ювишда жойларида ишлаган ва энг ёмони тиланчиликка чиқариб қўйган ота-оналарга қарши профилактика чоралари кўрилди. Вояга етмаганларни жамоат ҳожатхонасига ўтқазиб қўйган учта ҳолати аниқланиб, уларга тушунтирилди.\nУшбу рейд давомида аниқланган маълумотлар маҳаллий ҳокимият билан биргаликда ҳал қилинади. Баъзи қийин шароитларда яшовчи болалар масалалари шаҳар болалар ишлари бўйича комиссиясига юборилади.\nЖамият, Инсон ҳуқуқлари, Хабарлар\nҚора-Сув шаҳридаги мактаб ва болалар боғчаларида анъанавий ўқув бошланди


Туркия суперкубоги – 2019 Тошкентдаги «Миллий» стадионда ўтказилиши мумкин » Ўзбекистон янгиликлари – Zamin.uz\nТуркия суперкубоги – 2019 Тошкентдаги «Миллий» стадионда ўтказилиши мумкин\n06 февраль 2019, 06:15\n2019 йилги Туркия суперкубоги ғолибини аниқлаш учун кечадиган ўйин Тошкентдаги «Миллий» (собиқ «Бунёдкор») стадионида ташкиллаштириш устида музокаралар олиб борилмоқда, деб хабар беради Kun.uz мухбири ўз манбаларига таянган ҳолда.\nУчрашув жорий йилнинг август ойида ташкиллаштирилади, бироқ аниқ сана ҳали маълум эмас.\nҚайд этиб ўтиш жоизки, бу 1966 йилдан буён мунтазам ташкиллаштирилиб келинаётган (фақатгина 2011 йили мамлакат футболидаги коррупция можароси туфайли ўтказилмаган) Туркия суперкубогининг илк марта Туркия Республикасидан ташқарида ташкиллаштирилаётган ҳолат эмас. 2006, 2007, 2008 йилги мавсумларда ҳам Суперкубок Германия стадионларида бўлиб ўтган.\nСуперкубокнинг 2018 йилги «Ақҳисар Беледийеспор» - «Галатасарой» ўйини Кўнёдаги «Буюкшаҳар» стадионида 5 август куни бўлиб ўтган. Учрашувнинг асосий вақти 1:1 ҳисобида якунлангач, пенальтилар сериясида омад «Ақҳисарспор» клубига кулиб боққан.\nУмуман, Туркия суперкубогини энг кўп қўлга киритган клуб «Галатасарой» бўлиб турибди — 15 марта. У 9 марта финалчи бўлган. «Фенербахче» 9 марта ғолиб чиққан, 9 марта ютқазган. Учинчи ўриндаги «Бешиктош» эса жами 20 марта финалга йўл олиб, уларнинг 8 тасида ғалаба қозонган. «Трабзонспор» қўлга киритган кубоклар сони ҳам 8 та, бироқ у уч мартагина ютқазган.\nСуперкубокда энг кўп тўқнаш келган жуфтлик эса «Бешиктош» - «Галатасарой»дир. Улар 8 марта дуч келишган ва уларнинг бештасида «Галатасарой» ғалаба қозонган.\nСуперкубокда энг кўп гол урган ўйинчи Хоқон Шукурдир – 5 та гол.\nЭслатиб ўтамиз, Туркия Суперкубоги-2019 да 2018/19 йилги мавсумда Туркия суперлигаси чемпиони ва Туркия кубоғи соҳиби тўқнаш келишади.\nАйни пайтда мамлакат кубогининг 1/4 финали ўтказилмоқда. Жумладан, бугун дастлабки икки ўйин бўлиб ўтади. Жавоб учрашувлари 26-28 февраль кунлари бўлиб ўтади:\n05.02. «Трабзонспор» - «Умронияспор»\n05.02. «Йени Малатяспор» - «Гўзтепе»\n06.02. «Галатасарой» - «Ҳатайспор»\n07.02. «Ақҳисарспор» - «Қосимпошо»\n18 та клуб иштирок этадиган Туркия суперлигасида эса «Истанбул Башақшеҳир» 20-турдан сўнг 44 очко билан пешқадам бўлиб турибди. 2-ўриндаги «Галатасарой»да 36 очко, 3-4-5-ўринларда кетаётган «Бешиктош», «Йени Малатяспор», «Трабзонспор» клублари 33 очкодан жамғаришган.\nЯнгиликлар » Спорт » Туркия суперкубоги – 2019 Тошкентдаги «Миллий» стадионда ўтказилиши мумкин\n20:17 23 февраль куни Ўзбекистон Суперкубоги-2019 учрашуви бўлиб ўтади\n15:43 Пенальтилар сериясида омад "Барселона"га кулиб боқди (видео)


Об-ҳаво маълумотлари » Расмий сайт | Ўзгидромет\nБош саҳифа » Об-ҳаво маълумотлари\n21 июнь учун об-ҳаво маълумотлари\n20 июнь учун об-ҳаво маълумотлари\n18 июнь учун об-ҳаво маълумотлари\n18 ИЮНЬ КУНДУЗ КУНИГА ОБ-ҲАВО ПРОГНОЗИ Ўзбекистонда ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат 35-40о бўлади. Тошкентда ҳаво бироз булутли бўлади, ёғингарчилик кутилмайди. Шамол шарқдан 5-10 м/с тезликда эсади. Ҳарорат 36-38о бўлади. Республиканинг тоғли ҳудудларда ҳаво бироз булутли бўлади, баъзи жойларда ўзгариб туради, куннинг иккинчи ярмида баъзи жойларда\n20-23 ИЮНГА ОБ-ҲАВО ПРОГНОЗИ ҚОРАҚАЛПОҒИСТОН, ХОРАЗМ ВИЛОЯТИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 20 июнда баъзи жойларда чангли бўрон билан 15-20 м/с гача кучайиши мумкин. Ҳарорат кечаси 20-21 июнда 15-20°, 22-23 июнда 18-23°, кундузи 20 июнда 27-32°, 21-23 июнда 31-36° бўлади. БУХОРО ВА НАВОИЙ ВИЛОЯТЛАРИ Ҳаво бироз булутли бўлади, баъзи жойларда ўзгариб туради, ёғингарчилик\n16 июнь учун об-ҳаво маълумотлари\n1 6 ИЮНЬ КУНДУЗ КУНИГА ОБ-ҲАВО ПРОГНОЗИ Ўзбекистонда ҳаво бироз булутли бўлади, баъзи жойларда ўзгариб туради, ёғингарчилик кутилмайди, фақат Андижон, Наманган, Фарғона вилоятларида куннинг иккинчи ярмида баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат 33-38о бўлади. Тошкентда ҳаво бироз булутли бўлади, ёғингарчилик кутилмайди. Шамол шарқдан 5-10 м/с тезликда эсади. Ҳарорат 33-35о бўлади. Республиканинг тоғли ҳудудларда ҳаво\n13 июнь учун об-ҳаво маълумотлари\nМУХИМ ХАБАРЛАР 13-14 июнда кутилаётган маҳаллий ёмғирлар сабабли Андижон, Наманган, Фарғона вилоятларининг тоғ олди ва тоғли ҳудудларида сел келиш ҳавфи мавжуд. 13 ИЮНЬ КУНДУЗ КУНИГА ОБ-ҲАВО ПРОГНОЗИ Ўзбекистонда ҳаво бироз булутли бўлади, баъзи жойларда ўзгариб туради, ёғингарчилик кутилмайди, фақат Андижон, Наманган, Фарғона вилоятларининг баъзи жойларда куннинг биринчи ярмида қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 17-22\n06 июнь учун об-ҳаво маълумотлари\n8-11 ИЮНГА ОБ-ҲАВО ПРОГНОЗИ ҚОРАҚАЛПОҒИСТОН, ХОРАЗМ ВИЛОЯТИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25°, кундузи 8-10 июнда 31-36°; 11 июнда 33-38° бўлади. БУХОРО ВА НАВОИЙ ВИЛОЯТЛАРИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, 8 июнда баъзи жойларда 17-22 м/с гача кучайиши мумкин. Ҳарорат кечаси 21-26°, кундузи 33-38°\nМУҲИМ ҲОДИСАЛАР 6-7 июнда Эрон ҳудудларидан иссиқ ҳаво кириб келишининг кучайиши ҳисобига, Ўзбекистон ҳудудида иссиқ кўтарилиши давом этади. Ушбу кунларда ҳаво ҳарорати иқлимий меъёрдан 7-10о га юқори бўлади. Кундуз кунлари ҳаво 40-43о гача, жанубда ва чўл ҳудудларида баъзи жойларда 44-46о гача исийди. Республика бўйича баъзи жойларда шамол чангли бўрон билан 17-22 м/с гача кучайиши мумкин. 6 ИЮНЬ КУНДУЗ КУНИГА ОБ-ҲАВО ПРОГНОЗИ Ўзбекистонда ҳаво бироз булутли бўлади, баъзи жойларда ўзгариб\n03 июнь учун об-ҳаво маълумотлари\n5-8 ИЮНГА ОБ-ҲАВО ПРОГНОЗИ ҚОРАҚАЛПОҒИСТОН, ХОРАЗМ ВИЛОЯТИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, 5-6 июнда баъзи жойларда 17-22 м/с гача кучайиши мумкин. Ҳарорат кечаси 5-6 июнда 24-29°, 7-8 июнда 22-27°, кундузи 5 июнда 38-43°, 6 июнда 36-41°, 7-8 июнда 33-38° бўлади. БУХОРО ВА НАВОИЙ ВИЛОЯТЛАРИ Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда


Россия-Марказий Осиё: Ёқутистон аҳли нега меҳнат муҳожирларига қарши бош кўтарди? - BBC News O'zbek\nНаталия Зотова Би-би-си Рус хизмати\nЁқутистон пойтахти Якутск аэропорти йўлидаги белги 2019 йилнинг Дўстона Қўшничилик йили эканидан дарак беради. 18 март куни бу шаҳарда республикадаги сўнгги бир неча ўн йилликлар ичида энг оммавий норозилик намойиши бўлиб ўтди. Маҳаллий аҳоли меҳнат муҳожирларига қарши бош кўтарди, муҳожирлар эса уйдан чиқишга қўрқиб қолди. Буларнинг барига 17 мартда маҳаллий аёлнинг Қирғизистон фуқароси экани тахмин қилинаётган эркак томонидан зўрланиши сабаб бўлди.\nБи-би-си мухбири 120 миллат яшаётган Ёқутистонда нега бундай ҳолат юз берганини англаш учун у ерга йўл олди.\nРоссия-Ўзбекистон: Мигрантлар учун яна бир енгилликми?\n«Мева сотиш билан кун кўраётганлар бундай ишга ҳеч қачон қўл урмайди»\nНабижон Қирғизистоннинг Ўш вилоятидан. У Якутск маҳаллаларидан биридаги кичик дўкончада сабзавотлар билан савдо қилади. Ўтган ҳафта унинг дўконига доимий мижозлардан бири кириб келган, аммо бу сафар унинг нияти мева-чева сотиб олиш эмас эди.\n«Бундан буён сендан ҳеч нарса сотиб олмайман. Ҳозир дўконингга қоғоз осиб қўяман: бу ерга кирилмасин, бу ерда қирғиз ишлайди. Мен сенга қарши эмас эдим, лекин ҳозир сенга қарши кайфиятдаман, тушундингми? Нарсаларингни йиғиштиргинда, жўна бу ердан!» таҳдид қилади мижоз бутун воқеани қўлидаги телефон орқали тасвирга ола туриб.\nНабижон ўшқираётган маҳаллий ёқутга ўзининг Россия фуқароси эканини айтиб, паспортини кўрсатади. Кейинроқ таҳдид видеоси бутун интернет орқали тарқалиб, Набижон ижтимоий тармоқлар юлдузига айланади. Бироқ Набижон ёқутлар ғазабига дучор бўлган ягона муҳожир эмас. Шаҳарликлар тарқатган турли видеоларда кўплаб бундай ҳолатларни кўриш мумкин: бир видеотасвирда ёқут йигитлари дўкондаги мева солинган қутиларни ағдариб ташлайди, бошқасида яна бир ёқут муҳожир таксичини бозор автотураргоҳидан ҳайдаб солаётгани кўринади, учинчи видеода бир эркак муҳожирга тўппонча тираб, унинг белига тўппонча қўндоғи билан уради.\nImage caption "Домда яшайдиган ҳамма мени яхши сотувчи эканимни айтади", дейди Набижон.\nАксар меҳнат муҳожирлари каби Набижон ҳам 18 мартдан 21 мартга қадар ишга чиқишга қўрққан.\n"Кейин бутун YouTube, Instagram'дагилар бизга сабзи, апелсин керак, деб ёза бошладилар. Дўконимни қайта очдим. Ҳамма яна кира бошлади. Одамлар сенда ҳаммаси жойидами, деб ҳол-аҳвол сўрадилар," ҳикоя қилади у.\nНабижон ўша эркак билан суҳбатда асосий масалани ўртага ташламаганидан афсусланади: «Мен қирғизмас, ўзбекман!»\nНабижондан бир неча маҳалла нарида яна бир ўшлик ўзбек Ҳусниддин ишлайди. Якутскда мева-сабзавот савдоси билан, асосан, ўшлик ўзбеклар шуғулланадилар.\nЎтган ҳафта Ҳусниддин ҳам ўхшаш таҳдидли ҳолат билан юзлашган. У мажбурликдан дўконини вақтинча ёпиб қўйганини айтади.\n«Мева сотиш билан кун кечираётганлар ҳеч қачон бундай ишга қўл урмайди: маҳаллий аёлларни зўрламайди. Мен бу ерда ҳар куни дам олмай, ишлайман. Саҳар олтидан ишга келаман. Бекор юришга вақт йўқ. Ҳатто, уйда бемалол овқатланишга ҳам улгурмайман. Топганимни ота-онамга юбораман,» сўзлайди у.\nҲусниддиннинг доимий мижозларидан бири - пўрим кийинган маҳаллий аёл шундай дейди: «Улар ишга чиқмаган кунлар жуда қийналиб қолдик. Албатта, бизда ҳам ўзини кўрсатишни яхши кўрадиган одамлар бор. Бироқ биз ҳаммамиз бир жойдан келганмиз ва бир жойга кетамиз, деб ўйлайман. Ахир ёқутлар доим ўзини меҳмондўстлиги билан ғурурланиб келган. Ғурурланамиз, лекин амалда бундай ишларни қилиб юрамиз.»\nТўлган сабр косаси\n2018 йилда ҳудудга 70 мингдан зиёдроқ муҳожир ишлашга келган. Уларнинг 42 минг нафари айнан Якутск шаҳрида рўйхатга қўйилган.\n«Менинг ҳисобимга кўра, бу ерда бўлган меҳнат муҳожирларининг 10 фоизи ноқонуний асосда ишлайди. Яъни уларнинг уч минг нафарини ноқонуний муҳожир, деб ҳисоблашингиз мумкин,» дейди республика раҳбари Айсен Николаев Би-би-си билан суҳбатда.\nЎтган ҳафтадан полиция кундалик асосда ноқонуний муҳожирлар ва бизнесларга қарши рейдлар уюштиришни бошлаган.\n17 март куни минтақавий матбуот маҳаллий аёлнинг қирғизистонлик муҳожир томонидан зўрлангани тўғрисида хабар тарқатди. Хабар маҳаллий аҳолининг қаттиқ ғазаб отига минишига сабаб бўлди. Ўша куни қош қорайганда 200 дан ортиқ маҳаллий ёқутлар шаҳар марказига тўпланиб, норозилик намойишини бошлаб юборди.\nМаҳаллий ҳокимият намойишчиларни тарқатишга уринмади. Амалдорлардан бири одамлар олдига чиқиб, пойтахтдаги энг йирик концерт зали бўлмиш "Триумф"да қонуний асосда йиғилишни таклиф қилди. Эртаси куни 6 минг нафар маҳаллий ёқутлар концерт залига йиғилдилар. Бироқ намойишчиларнинг сони бунданда кўп бўлгани айтилади. Маҳаллий журналистларнинг айтишича, охирги марта бундай сондаги ёқутлар 1986 йилда ёқут ва рус ўсмирлари ўртасида юзага келган оммавий муштлашувлар вақти кўчага чиққан.\nФото муаллифлик ҳуқуқи Vadim Skryabin/TASS\nImage caption Маҳаллий расмийларнинг хомчўт қилишича, "Триумф" концерт залига олти мингча одам йиғилган.\n18 март куни шаҳар мэри Сардана Авксентьева ва республика раҳбари Айсен Николаев намойишчиларга мурожаат қилдилар.\n«Кўриб турибман, ёқутлар узоқ вақт сабр қилдилар. Бугун эса бу сабр косаси тўлиб тошди. Ҳаммамиз бир бўлиб, тартиб ўрнатишимиз, она шаҳримизда ким ҳақиқий хўжайин эканини кўрсатиб қўйишимиз керак,» деди мэр митингда қатнашаётган одамларга қарата.\nҲозирда мэр «хўжайин» сўзи билан ёқутларни эмас, балки бутун маҳаллий аҳолини назарда тутганини иддао қилмоқда. Авксентьева хонимнинг айтишича, расмийлар билан учрашув одамларни тинчлантира олган.\nWhatsApp мессенжери орқали бир неча кун айланиб юрган муаллифи номаълум мурожаатда "барча келгинди шайтон-пайтонлар"га қарата шундай дейилади:\n"Ёдингда тут! Ўзини ҳурмат қиладиган ҳар бир саха (ёқут - Би-би-си)нинг сейфида ов милтиғи ва ёқутча ов ханжари сақланади. Бизни қуролни қўлга олиш ва ханжарни қиндан чиқаришга мажбур қилма."\nImage caption Якутск шаҳри марказини муз ҳайкаллар безайди. Шундай ҳайкаллардан бири республика ҳукумати биносининг кираверишида ўрнатилган.\n«Бизнинг органлар қандай қилиб бунга йўл қўймоқда?»\nАйни вақтда республика ҳукумати тарқалган видеолардан бошқа ҳолатларда муҳожирларга ҳужумлар бўлмаганини таъкидламоқда. Шаҳар мэрига кўра, муҳожирларга нисбатан, тахминан, олтита зўравонлик ва таҳдид ҳолати қайд этилган. Мева солинган қутиларни ағдариб юборганлар ҳам, муҳожирга тўппонча ўқталган эркак ҳам ҳибсга олинган, қўшимча қилади у. Полиция эса мева-сабзавот билан савдо қилувчи сотувчиларга ўз дўконига кузатув камераси ўрнатишни тавсия қилмоқда. Маҳаллий масжид ҳам шаҳарлик ёқутлар билан муаммо юзага чиққан ҳолларда, бутун жараённи тасвирга олиб, видеони интернетга юклашни маслаҳат бермоқда.\n«Одамлар мени ўз ҳимоячилари сифатида танлаганлар. Мен уларга айтишим керак - ҳа, мен сизнинг манфаатларингизни Россияда мавжуд қонунлар доирасида ҳимоя қиламан. Жиноятчиларнинг барчаси эса жазога тортилади - мен уларга шундай сўз бердим,» дейди республика раҳбари Айсен Николаев.\nЯкутскдаги ягона масжид имоми Муса Сагов эса ҳокимиятнинг ҳаракатларини оқламаслигини билдиради.\n«Мэр ва раҳбарнинг митингга келиши нотўғри бўлди, деб ҳисоблайман. Раҳбар қонун доирасида қаттиққўлроқ сиёсат билан шуғулланиши керак. У шу ерда яшаётган барчанинг хавфсизлиги кафолатидир.»\nТўс-тўполон вақтида масжидга ҳам бир қанча дарғазаб ёқут эркаклари келган. Масжид ходимлари уларга эшикни очмаган, тез орада полиция етиб келган.\nImage caption Якутскдаги масжид имоми Муса Саговнинг фикрича, расмийлар мигрантларга қарши чиққанларга нисбатан қатъийроқ мавқени эгаллашлари мумкин эди.\n«Одамлар агар масжидни вайрон қилсак, ҳаммаси тумтарақай қочади, деб ёзишмоқда. Ахир бу турган-битган экстремизмку. Органларимиз бунга қандай қилиб йўл қўймоқда?» ёзғиради имом. Бироқ у полициянинг тезкор аралашувидан миннатдор эканлигини ҳам қўшимча қилади.\n«Одамлар айбдорларни излаб топишга мойил»\nМэр Сардана Авксентьева ўтган кунларда бўлган тартибсизликларни ирқий нафрат эмас, балки иқтисодий беқарорлик туфайли юзага келган тажовузкорлик нишонаси, деб атайди.\n«Одамлар ўз муаммоларида бошқаларни айбдор кўрсатишга мойил,» тушунтиради у.\nРоссия давлат статистика қўмитасининг 2017 йилдаги ҳисоботига кўра, олмос ва олтин қазиб олинадиган Ёқутистон аҳолисининг 20 фоизи қашшоқлик чизиғидан қуйида яшайди. Ишсизлик даражаси ҳам ўртачадан юқори - 2018 йилда у 7 фоизни ташкил қилган. Ёқутистон федерал бюджетдан дотация олиш бўйича Доғистондан сўнг иккинчи ўринда турувчи минтақа ҳисобланади.\n«Коммунал тўловлар миқдори анча юқори. Оилада ҳар бир рўйхатга қўйилган киши бошига, ҳатто уч ойлик чақалоққа ҳам, ахлат учун 131 рубл тўлаш керак. Бу кишининг жаҳлини чиқарадими? Албатта. Пенсия ёшининг кўтарилиши ҳам шимолликлар учун анча сезиларли бўлди - ахир биз [бошқа ҳудудларга қараганда] вақтлироқ пенцияга чиқамиз,» дея ўтган йиллар қийинчиликларини сарҳисоб қилади Авксентьева хоним.\nЯкутск шаҳри авария ҳолатидаги турар-жой бинолари сони бўйича Россияда биринчи ўринда туради. Бу ерда ҳали ҳам минглаб ёғоч уйларни учратиш мумкин. Ташқаридан ташландиқ кўринган бундай уйларда одамлар канализация ва сувсиз кун кечиради. Ахлатни эса тўғри кўчага ташлайдилар.\nImage caption Ёқутистонда ҳамон кўп одамлар баракларда истиқомат қилишади.\n«Бу ернинг иқлими жуда оғир. Маошлар кам, нархлар эса осмонда. Мен муҳожирларни ҳайдаб солган билан турмуш даражаси яхшиланиб қолади, демаган бўлардим. Айнан шу ҳолат туфайли одамларнинг йиғилгани ҳайрон қолдиради - ахир талаб қилиш мумкин бўлган бунданда муҳим масалалар ётибди. Масалан, пенсия ислоҳоти,» дейди қурилиш моллари сотиладиган бозорда меҳнат қилувчи Надежда.\nНадежданинг уч фарзанди бор. У дам олмай, тинимсиз ишлашига тўғри келиши, топган-тутгани эса озиқ-овқат ва йўлкирадан ортмаслигини айтади.\n"Улар жудаям кўп, бу асабимга тегади"\nАйнан шу бозорда кўплаб ёқутлар қурилиш молларини сотиш билан тирикчилик қилади. Улар ҳарорат ўн даража совуққа тушиб, қуёш йилтиллай бошлашидан хурсанд бўладилар: «Ниҳоят, баҳор ҳам келди.»\n"Мигрантларни ҳайдаб солиш керакми - бу қанақа ёш болача савол бўлди? Безорилар дўконларни ағдар-тўнтар қилиб ташлади. Биз эса шу бозорда улар билан бирга ишлаймиз, улар бу ерда ҳам кўп. Триумфга мен ҳам бордим - лекин шунчаки жиноят содир этилгани учун бордим," дейди сотувчи Эдик.\nСуҳбатга Эдикнинг таниши Валек келиб, қўшилади.\nImage caption Ёғоч сотувчиси Эдикнинг фикрича, мигрантлар маҳаллий одамларни ҳурмат қилишмайди.\n"Агар улар қонунларни бузмаётган бўлса, шу ерда яшаб, ишлайверишсин. Бизникилар ҳам хорижда ишлашади, қонунларга амал қилишади. Бу ерга келишибдими, демак Қирғизистонда ҳаёт яхши эмас. Аммо биз уларни ҳурмат қиламиз, улар ҳам бизни ҳурмат қилишсин," очиқкўнгиллик билан сўзлайди Валек.\n«Улар ҳурмат қилишадими?» сўрайди Эдик дўстидан.\n«Йўқ, ҳурмат қилишмайди,» туйқус ичидаги бетоқатликни намоён этади Валек. «Улар учун энг муҳими - пул ишлаб топиш. Одамлар ғазабга минган ўша кунларда мен ҳам нимадир қилишим керак эди ўзи. Йўқ, дўконларни бузмасдим, ҳеч бўлмаса, қўл ниқтаб, уларга таҳдид қилар эдим. Бу ерга яхши одамлар келган, деб ўйлайсанми? Жамият сарқитлари, безорилар келган!»\n«Биз миллатчилар эмасмиз,» гап ташлайди ён томонда турган кексароқ сотувчи ёқут аёл. "Лекин улар жудаям кўпайиб кетди, бу асабимга тегади. Ҳа йўқ, улар бизни хафа қилишмайди, лекин уларнинг сони кўп бўлса, бу албатта, ёмон. Буни ҳамма тушунади."\nНомаълум шахс мурожаатида таъкидланган «ҳар бир ўзини ҳурмат қилган ёқутда бор» ов милтиғи ва пичоқлар сотиладиган дўкон сотувчиси ичидагини очиқ айтиб қўя қолди.\n«Уларнинг барини ҳайдаш керак. Нега, дейсизми? Улар ахлатни истаган жойга ташлаб кетади. Бу кўчада ҳозир қор эрияпти - эртага бутун кўчани ахлат қоплайди.»\nImage caption WhatsAppда машҳур бўлиб кетган хабарда ўзини ҳурмат қиладиган ҳар бир ёқутда ов милтиғи ва пичоқ борлиги айтилган.\n«Сиз улардан мева сотиб оласизми?»\n«Мен умуман мева емайман. Йўқ, мени суратга олманг!» жаҳл қилади сотувчи.\n«Эътибор беряпман, муҳожирлар ҳамма вақт автобусларда бепул юради. Улар пул тўламайди, биз эса тўлаймиз! Ойига 4 минг йўлкирага кетяпти! Яна бизга қонун бўйича яшайверинглар, дейишади,» сотувчига қўшилади қотмадан келган амаки.\n«Барча бозорларни эгаллаб олишган»\n"400 йил олдин Ёқутистон русларга худди Ойдек кимсасиз кўринган: бу ерда ҳеч нарса йўқ, дунёнинг охири. Бироқ бу ерда азалдан одамлар яшаган ва шундай бепоён ўлкани бирорта милиция, прокурорсиз тартибда сақлаганлар," сўзлайди ёқут анъаналари уй-музейи соҳиби Василий Атласов.\n«Сўнг бу ерларни ўзлаштиришга одамлар келган - ана ундан кейин ўғриликлар бошланган, ўзлари билан ароқ олиб келишган, мўйналарни сув текинга сотиб олишни бошлаганлар. Ҳозир бундай қилиб бўлмайди, лекин энди бизни янги усулда талашмоқчи. Барча бозорларни эгаллаб олишди. Масалан, бутун сабзавот бозори уларнинг қўлида. Бизникилар бу бозорда ишлолмай қолдилар. Улар монополистлар, нархларни осмонга кўтариб ётишибди. Шунинг учун ҳам халқ норози.»\nЁқутлардан муҳожирлар иш ўринларини эгаллаб олган, деган иддаони кўп эшитасиз. Бироқ маҳаллий ҳокимият бу муаммога ечим борлигини маълум қилади.\n«Қурилишларда етарлича маҳаллий кадрлар ишламоқда. Масала бошқа ёқда - бизда қурилиш мавсуми жуда қисқа, қисқа вақт ичида кўп нарсага улгуриб қолиш керак. Шу сабабдан ҳам бу соҳа муҳожирларни ўзига жалб қилади. Бироқ қурувчи-[муҳожирлар] баҳорда келиб, кузда қайтиб кетадилар. Биз уларнинг шу ерда яшаб, ишлашлари тарафдоримиз, аммо ҳаммаси қонуний асосда бўлиши ва солиқлар тўланиши керак,» дейди республика раҳбари Айсен Николаев Би-би-сига.\nБи-би-си билан суҳбатдан бир неча кун ўтиб, Айсен Николаев муҳожирларга бир неча фаолият турлари билан шуғулланишни тақиқловчи фармонга имзо чекди. Улар энди сотувчи бўлиб ишлолмайди, машиналарни таъмирлолмайди, автобус ва таксилар ҳайдолмайди. Аксар меҳнат муҳожирлари Якутскда айнан шу соҳалардан нон топиб келар эди.\nБир вақтнинг ўзида ушбу чекловлар Қирғизистон фуқароларига умуман таъсир қилмаслиги мумкин: фармонда муҳожирларнинг маълум ишлар учун патент олишига тақиқ қўйилган, аммо Божхона иттифоқи аъзолари (Қозоғистон, Белорус, Қирғизистон, Арманистон) фуқаролари Россияда ишлаш учун патент олишга мажбур эмас. Ёқутистонда энг катта диаспора вакиллари қирғизлар ҳисобланади - бу ерда 30 мингга яқин қирғизлар бор.\n«Бундай аёлларни бу ерда бузуқи, деб аташади»\nЁқутистонда русча исмлар жуда кенг тарқалган. Бу ерга кўчиб келган руслар ёқутларни православ эътиқодига ўтказиб, уларга русча исмлар берганлар. Шўро даврида эса янги туғилган чақалоққа ёқутча исм бериш у қадар хушланмаган. Ҳозир эса бу одат урфга айланмоқда.\nЁқутларнинг ўзига хос мусиқаси, шоу-бизнеси ва кино саноати мавжуд.\nШижоатли ёқутлар эса аждодларнинг қадим эътиқоди - тангричилик (ёқутчада - Аар Айыы)ни қайта уйғотишга интилмоқда. Владимир Кондаков айнан шу фаолияти билан танилган - тақводорлар уни буюк шомон, деб атайдилар. 2014 йилда Аар Айыы адлия вазирлиги томонидан Россиядаги динлардан бири сифатида рўйхатга олинган.\nКондаков издошлари Ус Тумсуу ижтимоий ташкилотига бирлашганлар. Ташкилот ҳар якшанба куни алгис - покланиш маросимини ўтказади. Қачонлардир казаклар томонидан мажусийлар амали сифатида тақиқланган бу маросимда, бугунги кунда, 200 га яқин киши иштирок этади.\nУс Тумсуу ўз аъзолари сонини WhatsApp мессенжеридаги гуруҳларга қараб, аниқлайди: ҳозирда ташкилот ҳар бирида, тахминан, 200 нафар аъзоси бор 30 та гуруҳни юритади. Бундан келиб чиқиб, олти мингга яқин одам ташкилотга аъзо эканини билиш мумкин.\nҲозир ташкилот Якутск ҳокимияти билан ўз ибодатхонасини ташкил қилиш бўйича музокара олиб бормоқда.\nМаҳаллий одамлар ташкилот аъзоларининг ўзини миллий ахлоқ нормалари ҳимоячиларидек тутаётганини маълум қилади. Янги йил таътиллари давомида ташкилот аъзолари полиция билан биргаликда тунги клубларга рейдлар уюштирган, ёқут қизларига ичмаслик ва саёқ юрмасликни таъкидлаб, уларни тартибга чақирган.\n«Тунги клубларга уюштирилган рейд одамлар орасида катта шов-шувга сабаб бўлди,» тан олади Ус Тумсуу аъзоси, жамиятшунос Юрий Жегусов Би-би-си билан суҳбатлаша туриб. «Биз ҳеч қандай ортиқча ҳаракат қилмадик. Шунчаки рейд доирасида айланиб юрдик. Тўғри, бир неча қизга танбеҳ бердик. Баъзида қизларимиз ўзидан кетиб қолади: келгиндилар олдида спиртли ичимликлар ичади. Шу билан ўзини хавф остига қўяди.»\nЁқутистонда одамлар серфарзанд бўлишга рағбатлантирилади. Миллатлараро никоҳлар, айниқса, ёқутлар ва руслар ўртасида, кўп учрасада, айрим ёқут ота-оналар қизларини фақат «ўзларининг эркаклари»га турмушга чиқишга ундайди.\n«Эрим билан кўчада кетаётганимда, одамлар менга ғалати қараётганини пайқайман. Бундай аёлларни бизда бузуқи, суюқоёқ, деб атайдилар,» сўзлайди ёқут қизи Екатерина. У тожикистонлик гастарбайтер билан турмуш қурган. У ўзини суратга олишимиз, ҳатто, асл исмини мақолада ошкор қилишимиздан ҳам қўрқди.\nЕкатерина тожикистонлик турмуш ўртоғи билан саккиз йилдан бери яшайди. Жуфтликнинг тўрт фарзанди бор. Эри қурилишда юкчи бўлиб ишлайди.\n«Ҳа, шундай никоҳлар ҳам бор,» тасдиқлайди жамиятшунос Жегусов. «Келгиндилар энг яхши аёлларни илинтиришга ҳаракат қилади. Вагончада эмас, шинам квартирада яшашни исташади. Уйланишга ваъда беришади, кейин ватанига қочиб кетиб, бошқа қайтиб келмайди.»\n«Маҳаллий одамларда шундай гап бор: келгинди сендан фойдаланади, унга фақат прописка керак. Эҳтимол, шундайлар ҳам бордир,» дейди Екатерина. «Лекин бизнинг оилада умуман бошқача вазият.»\nЕкатерина ҳеч қачон ёқутга турмушга чиқишни истамаганлигини тан олади.\n«Бизнинг эркаклар жуда кўп ичади. Баъзида қўлини совуқ сувга ҳам урмайди. Болалигимда отам тинмай ичарди, онамга қўл кўтарарди. Ўшанда эрим бошқа миллатдан бўлади, деб ўзимга сўз берганман.»\nУнинг нияти амалга ошди: Екатеринанинг турмуш ўртоғи - мусулмон, умуман ичмайди. Екатерина ҳам эрининг ортидан Исломни қабул қилган. Аввалига улар исломий таомилга кўра никоҳдан ўтиб, сўнг никоҳни расмийлаштирганлар.\nЎтган ҳафта Екатерина ҳам эрини ишга юборишдан роса қўрққан. Бундан ташқари у болаларидан ҳам хавотирланади - улар ҳали кичкина бўлсада, ҳаммасининг исми тожикча ва улар ҳозирча шу ерда яшашига тўғри келади.\nМеҳнат муҳожирларини Ёқутистондан ҳайдаб чиқаришга уринишни Екатерина мутлақо тушуна олмайди.\n«Москвада ёқутлар ўзи кимлигини умуман билишмайди. У ерда мени гоҳ қозоқ, гоҳ қирғиз, деб ўйлашган. Яъни Москвада бизнинг ёқутларга ҳам худди келгиндилардек муносабатда бўлишади.»


Жамият 17:10 / 02.08.2020 24009\nХусусан, мурожаатлардан бирида президентнинг 2020 йил 30 июлдаги «Коронавирус пандемияси даврида ижтимоий ҳимоя ва ёрдамга муҳтож аҳоли қатламларини моддий қўллаб-қувватлашга доир қўшимча чора-тадбирлар тўғрисида»ги 6038-сон фармони бўйича мурожаатчининг маҳалласида пул маблағлари тарқатиб бўлингани, бироқ эҳтиёжманд бўлишига қарамай, мурожаатчига оиласига пул берилмаганига изоҳ сўралган.\n«Ҳурматли юртдошлар, муҳтарам президентимизнинг ушбу фармони бўйича назарда тутилган пул маблағлари ҳали тарқатилгани йўқ. Бу борада тегишли рўйхатлар қайта кўриб чиқилмоқда, аҳолининг эҳтиёжмандлик даражаси аниқланмоқда. Сиз назарда тутган пул маблағлари Коронавирус пандемияси даврида аҳолининг ижтимоий ҳимояга муҳтож қатламларини янада қўллаб-қувватлаш мақсадида қабул қилинган Вазирлар Маҳкамасининг 2020 йил 29 июлдаги 346-Ф-сонли фармойиши асосида тарқатилди.\nСизнинг саволингиздан келиб чиқсак, сиз ўзингиз яшайдиган маҳаллага мурожаат қилишингиз керак бўлади. Мурожаатингиз кўриб чиқилиб, сизга ёрдам кўрсатилади ёки асосли тарзда хулоса берилади», - деди вазирлик расмийси бу саволга жавобан.\nШунингдек, маҳалла раиси бир марта сайланса, ўн йиллаб ишлаб юравериши ҳақидаги саволга ҳам жавоб берилди.\n«Маҳалла ва оилани қўллаб-қувватлаш вазирлиги ва унинг ҳудудий бўлинмалари маҳалла раисларини тўғридан тўғри бўшатиш ваколатига эга эмас.\nЗеро, Фуқароларнинг ўзини ўзи бошқариш органлари тўғрисидаги қонуннинг 4-моддасида белгилаб қўйилганидек, фуқароларнинг ўзини ўзи бошқариш органлари фаолиятига давлат органларининг ва улар мансабдор шахсларининг аралашувига йўл қўйилмайди.\nМаҳалла ва оилани қўллаб-қувватлаш вазирлиги маҳаллаларни қўллаб-қувватлайди, уларнинг самарали фаолият олиб боришига кўмаклашади. Ўз фаолиятига номуносиб деб топилган маҳалла раислари ҳақида фуқаролар йиғини кенгашига тавсия бериши мумкин.\nМаҳалла раиси сайланади, уни халқ сайлайди. Халқ томонидан ишонч билдирилиб сайланган раис ўз ишига масъулият билан ёндашмаётган экан, аҳолининг ўзи уларнинг фаолиятига баҳо бериши керак. Маҳалла фаолиятига бефарқ бўлмаган фуқаро ўз маҳалласи раиси фаолияти бўйича бемалол фуқаролар йиғини билан маслаҳатлашиб қонуний баҳо бериши мумкин.\nУшбу қонуннинг 24-моддасига кўра, Фуқаролар йиғини раисининг (оқсоқолининг) ваколатлари қуйидаги ҳолларда муддатидан илгари тугатилади:\nХабарингиз бор, 2019 йил май ойида маҳалла фуқаролар йиғини раислари сайлови бўлиб ўтди. Ўтган 1 йилдан ортиқ вақт мобайнида 501 нафар маҳалла раислари ишдан бўшаган. Шундан 394 нафари ўз хоҳишига кўра, 16 нафари ҳокимият ёки бошқа идоралар тавсиясига кўра, 6 нафари хизмат вазифасини суиистеъмол қилгани учун, 65 нафари бошқа ишга ўтгани муносабати билан ишдан бўшаган. 26 нафари вафот этган.\nЖорий йилда 283 нафар фуқаролар йиғинлари раислари ишдан бўшаган», деган бу ҳақдаги саволга жавобан Саодат Боймирзаева.


Ўлмас Умарбеков. Сўнгги сафар (ҳикоя) | www.ziyouz.uz\nБош саҳифа Ўзбек насри онлайн антологиясиЎлмас Умарбеков (1934-1994)Ўлмас Умарбеков. Сўнгги сафар (ҳикоя)\nЎлмас Умарбеков. Сўнгги сафар (ҳикоя)\nИстеъфодаги майор Низомиддин ака Назаров хотини қабрини зиёрат қилиб қайтаётган эди, бирдан юрагига санчиқ турди, нафас олиши оғирлашди, узун гўштдор қулоқларига тиралиб турган антиқа телпаги остидан муздек тер худди мингоёкдек иккала чаккасидан ўрмалаб туша бошлади. Юрак санчиғидан кўра Низомиддин акани ана шу тер чўчитди. Дастрўмол олишга ҳам сабри чидамай, кафтлари билан терни сидириб ташлади. Юрак санчиғи тўрт-беш йилдан бери бор эди. Совуқ тер нимадан бўлдийкин? Низомиддин ака беихтиёр чаккаларини силади. Кафтлари яна ҳўл бўлди. Нима қилса экан? У шундай ўйлади-ю, қабристонга келганига ачинди. Қабристон соғ одамни ҳам касал қилади, юракни ўйнатиб, хаёлга минг хил нохуш фикрлар келтиради, деб ўйларди у. Шунинг учун ҳам хотинининг йилини ўтказганидан бери ўтган беш йил ичида — бугунгисини ҳисобламаганда — икки ёки уч марта келган эди.\n— Йўқ, бир оз тер босди…\n— Ҳа. Кимда нимам бор, кимга нима беришим керак. Ўлимни ўйлаган одам тинч бўлиши керак-да. Ҳайтовур ҳамма ишларим саранжом экан…\nИнститутни битирадиган йили Тўқимачилик комбинатига ишга кирди ва шу йили уйланди. Тўй унга қувонч келтирмади. Тўй куни отаси қазо қилди. Ҳовлида базм, ўйин-кулги, идиш-товоқнинг тақир-туқури, ичкарида эса аза… Буни тўй тарқаб, келин билан гўшангага кирганда билди. Катта амакиси айтди. Тўй бузилмасин, деб илгарироқ айтмаган экан. Назир карвон озгина нафасим қисилиб турибди, деб каравотга чузилибди. Суюқ овқат тарқатишаётганда, хабар олишса — ўлиб ётган эмиш. Шу сабаб бўлдими, Низомиддин ака хотинини хуш кўрмай қолди. Хафа қилгани йўқ, қаттиқ гапирмади, лекин эр бўлиб бир марта эркалатмади ҳам. Мастура опа аёллик лаззатини билмай бегонадек келиб, бегонадек кетди. Низомиддин ака ўзи кўмди. Хотинининг ёш (эллик бирда) ўлганига ачинса ҳам, йиғламади, ёш келмади кўзига. Улар учта фарзанд кўришди. Тўнғич ўғиллари — Баҳриддин Бекободда инженер, кейингиси — Бадриддин Олмалиқда завод директори. Иккалови ҳам оила қуриб, ўзларидан тинчиб кетишган. Қизлари — Вазира фақат уларнинг ичида омадсиз чиқди. ТошМИда ўқиб юриб, турмуш курди. Ўқишни битирмай, эрининг кетидан чет элга кетди. Йил ўтмай ёлғиз қайтиб келди. Шу-шу отаси билан бирга. Низомиддин ака нима учун қизи эридан ажраганини билмасди. Вазира ҳам ёрилиб айтмасди. Ўзи яхши кўриб теккан эди, шунинг учун алами ичида эди. Эридан гап очилиб қолса, кўзлари ғазабдан чақнаб кетар эди. Низомиддин ака қизидан ташвишда эмас эди. Ҳали ёш, бахтини топиб кетади, деб ўзига таскин берарди. Вазира уйга қайтиб келган йили Низомиддин ака онасидан ажради. Эридан сўнг ўттиз йил яшаб, турмуш қурмай ўтган онаси унинг учун меҳр-садоқат булоғи эди. Ҳеч кимнинг ўлими Низомиддин акани бунчалик қақшатиб кетмаган эди. Узоқ вақт у ўзига келолмай юрди, уйдаги ҳар хонадан онасининг майин, меҳрибон овози эшитилиб турди. Қизининг борлиги, ўзининг анча ёшга борганлилигина уни тинчитди. Яқин одамларнинг ўлими, ёлғизликни назарга олмаган-да, Низомиддин аканинг оилавий ишлари, чойхоначи айтганидек, саранжом эди. Уни баъзан кийнайдиган нарса — хотинига муносабати эди. Отасининг бевақт ўлимига хотини мутлақо дахлдор эмаслигини у биларди. Хотинининг айби шуки, у қайната ўлган куни келин бўлиб тушди ва Низомиддин ака ўзи сезмаган ҳолда буни умр бўйи кечирмади. Агар муҳаббат қўйиб уйланганда, ким билади, турмушлари бошқача бўлармиди? Бир куни ишдан қайтганда кўрпа қавиб ўтирган онасининг ёнида бир қизни кўрди. Қиз оёкларини бир томонга йиғиштириб, тиззаларини беркитиб турган атлас кўйлагини торта-торта бошини ердан кўтармай ниманидир гапирарди. Низомиддин ака салом бериб, ўз хонасига ўтиб кетди. Ечиниб чиққанида, қиз йўқ эди. У қизнинг кимлиги билан қизиқмади ҳам. Онасининг ўзи сўради.\nНизомиддин ака елкаларини қисди. Ана шу ҳаракати масалани ҳал қилди. Ўша йилиёқ тўй бўлди. Тўйгача у бепарво юрди. Тўйнинг эртаси, отасини кўмиб келишганда, ҳовлини бошларига кўтариб йиғлаётган онаси, синглиси, қариндош-уруғларига аралашолмай, кўйлаги сингари қора пешанабоғининг бир учини тишлаб нима қилишни билмай бир чеккада жонсарак бўлиб турган хотинини кўрди-ю, унга уйланганига пушаймон еди. Йиллар ўтди, лекин бу пушаймон тарқалмади, канадек ёпишди-қолди. Фақат бир марта Низомиддин ака хотинига нисбатан меҳри товлчнганини билади. Уруш тугаб, уйга қайтган эди ўшанда у. Ойдин кеча эди. Улар ҳовлида, баланд тахта сўрида ётишарди. Низомиддин ака нимадандир чўчиб уйғониб кетди. Тун жимжит эди. Тиккага келган тўлин ой бутун ҳовлини ёритиб турарди. Мастура опа осмонга қараб тинчгина ухларди. Унинг ҳатто нафас олиши ҳам эшитилмасди. Ёстиқ билан битта бўлиб ётган қора сочлари ой шуьласида зулукдек товланарди. Бўйнигача тортилган юпқа чойшаб остида нозик, хушбичим бадани аниқ сезилиб турарди. Низомиддин ака беихтиёр тикилиб қолди, бағрига босгиси, узун, қуюқ қошлари, кичкина қулоқлари аралаш юз-кўзларидан ўпгиси келиб, ёнбошига ағдарилганда, хотини кўзларини очди.\n— Яхшисан… чиройлисан…\nБу воқеа Белоруссияда бўлган эди. Пуховичи деган жойда унинг ротаси душманни қувиб бораётиб, Горинь дарёси олдида тўхтаб қолди. Немислар кўприкни бузиб кетишган эди. Низомиддин ака шу кўприкни, унинг ёнидаги қоғоз ёпиштирилган деразалари дарёга қараган болохонали ёғоч уйни бутун тафсилоти билан эслади. Уй сув ювиб қиялашган силлиқ қирғокдан беш-олти қадамгина нарида бўлиб, ундаги илон изидек ёлғиз оёқ йўл дарёга чузилиб тушган эди.\n— Ўйламанг, уй бузилса бузилар, — деди аёл. — Мен… — унинг юпқа лаблари титраб кетди, — розиман…\nАёлдаги нимадир, узун, тўпиғига тушиб турган рангсиз кўйлагими, онасиники сингари кўм-кўк кўзларини шовқин-сурон билан дарёдан ўтаётган танклар, солдатларга катталардек вазмин тикиб, ўрта бармоғини сўриб турган ориқ болами, унга ёқиб қолган, бир дақиқа бўлса ҳам тинчлик ҳузурини бағишлаган эди…\n— Ҳалок бўлган… ўтган йили… — деди аёл ва боласини маҳкамроқ бағрига тортди.\n— Ваня… Иван… — деди аёл маъюс кулимсираб.\n— Менинг ҳам ўғлим бор…\n— Тўрт ёш бўлиб қолди. Лекин кўрганим йўқ. Танимаса керак мени…\n— Танийди… Омон бўлсангиз бўлди…\n— Раҳмат. Катта ёрдам бердингиз…\n— Таня… — деди аёл ва ер остидан унга қараб қўйди.\nНизомиддин ака Пуховичига шу оқсоқол билан сибирлик бир полвон йигитни жўнатди. Аёлга ярим қоп озиқ-овқат ҳам бериб юборди. Аммо уларни кейин кўриш насиб қилмади. Брест яқинида Низомиддин ака сонидан ярадор бўлиб, Минскка жўнатилди. У ердан уиига қайтди. Лекин ҳарбий хизматдан уни бўшатишмади. Область ҳарбий комиссариатида ишлади. Шу ердан истеъфога чиқди.\nНизомиддин ака дарё лабидаги воқеани эслар экан, кўз олдидан Пуховичига жўнатилган солдатлар ўтди. Уйни тузатиб беришдимикан улар? У шундай ўйлади-ю, ҳаётидаги энг носаранжом иши шу эканини тушунди. Оқсоқол ҳам, сибирлик йигит ҳам ишончли одамлар эди. Бунинг устига улар солдат эди. Буйруқни бажармасдан иложлари йўқ. Аммо урушда нималар бўлмайди? Шу фикр бутун вужудини бўшаштириб юборди. Кейин аёл хаёлидан ўтди. Таня… Татьяна… Тирикмикин у? Тирик бўлса, қандай экан ҳозир? Низомиддин ака қанча ҳаракат қилмасин, ўшанда ҳали ўттизларга бормаган, олтин соч, зангори кўз аёлни бошқача тасаввур қила олмади. Бунинг зарурати ҳам йўқ эди. Унинг учун ҳозир энг муҳими кечикиб ёдига тушган қарзидан кутулиш, уйи бузилган бевани ва унинг ўғлини бахтли кўриш эди.\nУ шундай қарорга келди-ю, тунука лаганчага чўнтагидаги бор тангаларини ташлаб, чойхонадан чиқди. Эртасига эрталаб эса аэропортга йўл олди. Оқшом пайти у Минскка кўнди. Қанча ошиқмасин, Пуховичига қоронғида кириб бо-ришга оёғи тортмади. Кўнгли негадир нотинч бўлиб кетди. Шу нотинчлик билан меҳмонхонада ётолмай кўчага чиқди.\nЭрта тонгда такси ёллаб Пуховичига жўнади. Тушга яқин шофёр келдик, деди. Аммо у тушган жой эски Пуховичи эмас, бутунлай ўзгарган, катта шаҳар эди. Бу жой Пуховичи эканлигини йўл ёқасидаги ўрмондан ва шаҳарни қоқ белидан кесиб ўтган дарёдан билди. Горинь эди дарёнинг номи.\nНизомиддин ака шаҳарга кирмай, машинани катта йўлда қолдириб, ўрмон томон йўл олди. Кўприк шу ўрмоннинг этагида эди. Ўрмон ўзгармабди. Фақат дарахтлар катта бўлиб кетибди. Буниу қайинлардан билди. Ўшанда улар ёш эди, ҳимоясиз эди… Ўрмондан чиққанда битта арава сиғадиган тор ёғоч кўприк кўринди. Улар душманни қувиб келган асосий йўл шу ердан ўтарди. Энди эса арава йўли бўлиб колибди. Низомиддин ака кўприкка келди-ю, юраги бирдан шувиллаб кетди. Дарёнинг нариги соҳилида ҳеч қандай уй йўқ эди. Унинг ўрнига ёш қайинлар ўтказилган эди. У ўз кўзларига ишонмай, кўприкдан ўтди. Уй йўқ эди. Минг хил фикр хаёлига келди. Аввал солдатларни келишмаган, деб ўйлади. Аммо бунга ишонмади. Кейин Таняни ўрмоннинг нариги томонида қад кўтарган янги уйлардан бирига кўчиб чиққан, деб фараз қилди. Кошки эди шундай бўлса? У шундай ўйлади-ю, шунча йил ичида хат ёзмаганига ачинди. Лекин Танянинг исмидан бошқа ҳеч нарса билмаганини эслаб ўзини койиди.\n— Манави ерда ёғоч уй бор эди… Мўйсафид уни гапиргани қўймади.\n— Э, Татьянами? Ўлди у. Икки йил бўлди.\nНизомиддин ака бўшашиб кетди. Томоғига келиб тиқилган йиғини зўрға тутиб, кўприк панжарасига суянди.\n— Ҳалок бўлишган. Уйни тузатиб кетишаётганда минага дуч келишган. Иккалови ҳам ўша заҳоти ўлган. Татьяна ўзи кўмган уларни. Ҳов ана. Қабрлари шу ердан ҳам кўриниб турибди. Мана энди ўзи ҳам ётибди уларнинг ёнида. Сиз ким бўласиз?\n— Мен… мен ҳам шу ерда жанг қилганман, — деди бўғилиб Низомиддин ака ва бўшашганича мўйсафид кўрсатган ўрмон томон оҳиста юриб кетди.\nЯқинда қад кўтарган кичкина қайинзор этагида учта қабр ёнма-ён турарди. Четда оқсоқол — Шекен Омонқулов қабри, ўртада — сибирлик полвон Иван Стародуб, унинг ёнида Таня… Татьяна Гилович… Учаловининг қабри устида қизил рангга бўялган темир юлдуз. Низомидцин ака кўзларидан ёш қуйилиб лабларига тушганини сезмади. Узоқ турди қабрлар ёнида. Ҳазилкаш оқсоқолни кўз олдига келтирди, сибирлик полвон йигитни… Ачинди уларга, айни вақтда кўнгли ғурур билан тўлди. Ваъдаларининг устидан чиқишибди, уни ёлғончи қилиб қўйишмабди. Кейин Таняни кўз олдига келтирди. У уйи ёнида боласини кўтарганича меҳр ва умид билан ҳамон унга тикилиб тургандек эди…\n← Аввалги Аввалги Ўлмас Умарбеков. Маруся холанинг милтиғи (ҳикоя)\nКейинги → Кейинги: Ўлмас Умарбеков. Қиёмат қарз (ҳикоя)